text:
So var hon her. Níggjunda Radiohead plátan A Moon Shaped Pool. Fimm ár eru liðin síðani seinast, og er hetta sostatt longsta áramálið millum útgávur hjá bólkinum. Tað eru næstan 20 ár síðani eg gjørdist fjeppari. Nakað so nostalgiskt sum eitt VHS band gjørdi munin (seinni gjørdu Radiohead ein vakran sang um VHS bond). Hetta vælsignaða VHS bandið fekk týdning summarið 1997. Tað var í teirri tíðini, tá ein upptók sjónbandaløg á rásini MTV. Eg hevði sett á "record" eitt kvøldið, og við á bandið komu trý Radiohead løg. Gjørdist serstakliga hugtikin, og skjótt hevði eg ognað mær útgávurnar hjá bólkinum. Ok Computer koyrdi á repeat allan veturin.
Í 2000 fóru vit nøkur á konsert hjá Radiohead í Keypmannahavn, við Sigur Rós sum upphiting. Tað var ræðuliga gott, og teir spældu eisini løg av tá óútgivnu Kid A (2000) og Amnesiac (2001). Hetta var ein mánað áðrenn Kid A kom út. Tann útgávan ørkymlaði meg nógv fyrstu vikuna ella tvær, men eg hekk í. Vildi vita hvat hetta var fyri nakað. Skjótt opaðust dyr inn í ein nýggjan heim, og Kid A gjørdist lykilin. Eg ummælti útgávuna á sinni. Í 2003 kom Hail To The Thief, ið lak á netið 10 vikur áðrenn útgávudato. Í ólidnari útgávu enntá. Hetta vóru Radiohead ikki fegnir um.
Í 2008 vóru vit aftur á konsert hjá Radiohead á Róarskeldufagnaðinum (Roskilde Festival). Tá var In Rainbows (2007) nýggj. Útgávuhátturin setti allan tónleikaídnaðin upp eftir enda. Sum aftursvar til m.a. Hail To The Thief lekan valdu Radiohead at kunngera útgávuna bert fáar dagar undan útgávudegnum. Eisini kundu lurtarar sjálvir velja um teir vildu gjalda fyri talgildu útgávuna. Í 2011 kom The King of Limbs meðan vit vóru í studio hjá Jens í Støkumørk, Innan Glyvur. Hesuferð var prísurin fastsettur, men henda útgávan var eisini kunngjørd bert fáar dagar frammanundan.
Nú eru fimm ár gingin, og fyri tveimum vikum síðani kom fyrsta staklagið av nýggju plátuni. Hesuferð var eg aftur í upptøkuhøli. Tó ikki Støkumørk, men í TAPF Studio í Vanløse í Keypmannahavn. Frammanundan staklagnum strikaðu Radiohead allar sínar profilar á sosialum miðlum og heimasíðan hjá teimum gjørdist so líðandi blonk. Radikalt í eini tíð har heimurin druknar í upplýsingaryvirflóð. Enn einaferð eyðmerkja teir seg við einum slóðandi og uppfinningarsomum PR átaki. Tað gekk ein vika, og so var plátan tøk í fullari longd. Eg havi sum vera man trálurtað. Her fari eg at siga eitt sindur plátuna og gera eina lag-fyri-lag gjøgnumgongd.
---
"I like beautiful melodies telling me terrible things" segði Tom Waits einaferð. Setningurin kundi lýst níggjundu Radiohead plátuna. Hetta er uttan iva róligasta og kanska eisini vakrasta plátan, ið teir hava latið úr hondum. Kortini hevur tú kensluna av, at har býr órógv, kreppa og undirgangur undir øllum vakurleikanum. Kreppan kann vera av persónligum slag (Thom Yorke og makin Rachel Owens vóru separeraði í fjør aftaná 23 ára samlív) ella av samfelagsligum slag (politisk líkasæla, demonisering av fremmandum, umhvørvisbroytingar). Tekstligu tilsipingarnar eru har í øllum førum, og eisini á ljóðsíðuni gongur meira fyri seg enn við fyrsta lurt. Alt í alt ein ótrúliga hugvekjandi pláta.
'Burn The Witch'
Eitt eyðkenni við Radiohead plátum er, at tær altíð hava eitt sermerkt byrjanarlag, ið slær tónan fyri restina av útgávuni. Um ein hyggur at undanfarnum byrjanarløgum, er tendensurin greiður: 'You', 'Planet Telex', 'Airbag', 'Everything In Its Right Place', 'Packt Like Sardines In A Crushd Tin Box', '2+2=5', '15 Step', 'Bloom'. Onkuntíð brýtur byrjanarlagið frá restini, og kortini signalerar tað eitt nýtt rák. Sama við 'Burn The Witch', ið hegnisliga sameinir col legno strúkarar og pulserandi elektronikk. Tey, ið hava fylgt við Radiohead vita, at eitt av teirra essum eitur Jonny Greenwood. Hann er yngsti limur í bólkinum, og hevur seinastu 10+ árini eyðmerkt seg sum tónaskald og filmstónaskald í serflokki. Greenwood er íblástur av modernaðum klassiskum tónaskøldum sum Olivier Messiaen og Györgi Ligeti og hevur samstarvað við bæði Kryzstoff Penderecki og Steve Reich. Hansara kenslusemi mótvegis modernismu, avantgarde og minimalismu hevur við árunum sníkt seg uppí Radiohead, og hetta klæðir bólkinum. Á nýggju plátuni samstarvar hann við The London Contemporary Orchestra & Choir. Sum nakað nýtt er byrjanarlagið hesuferð eisini fyrsta staklag av útgávuni.
'Daydreamer'
Seinna lagið á plátuni gjørdist eisini seinna staklagið. Sjónbandalagið er eftir Paul Thomas Anderson, hvørs filmar áðurnevndi Greenwood hevur smíðað tónleik til (There Will Be Blood, The Master, Inherent Vice). Hetta lagið er ein flótandi og meditativ ballada uttan trummur. Eitt sykliskt klaverspæl er miðsavnandi í lagnum, meðan analogir synth klangir leita sær inn og út úr ljóðmyndini. Til endans hoyrist eitt djúpt og "morphað" ljóð, og netnørdar vilja vera við, at um tú reversar ljóðið og koyrir tað upp í ferð, so hoyrir tú røddina á Thom Yorke siga "half of my life". Hetta verður hildið at sipað til longdina á nýliga endaða forholdinum millum Yorke og makan. Tað kann eisini sipa til hvussu leingi Radiohead hava verið til. Ella okkurt triðja. Óansæð ein sera vakur sangur.
'Decks Dark'
Her eru trummur við aftur, fyrst ein rútmuboks og síðani tær hjá Phil Selway. Kortini er eisini her talan um róligar tónar. Klaver, gittar, trummur, bassur og loopaði klaver og gittar ljóð. Brádliga kemur eitt vakurt kór uppí leikin, og sangurin fær ein yvirjarðiskan dám. Thom syngur eisini um rúmdarfør, ið sveima uppi yvir og skugga fyri sólina. "In any old life, there comes a darkness, and a space craft blocking out the sky, and there's nowhere to hide, you run to the back and cover your ears, but it's the loudest sound you've ever heard, in your darkest hour". Her er ikki nógv hóvasták, men útsetingin er allatíðina spennandi at lurta eftir. Stereomyndin er sera væl brúkt, og har ganga ting fyri seg í ávikavist høgra og vinstra oyra (plátan hóskar seg ógemeina væl til oyrabúffalurting).
'Desert Island Disk'
Eitt fólkatónleika kent lag, ið vekir hugasambond til góða gamla Nick Drake. Nick Drake var kongurin av sunnudagsplátum (plátur, ið hóska seg væl undir nálini avslappaðar sunnudagar), og tað er ikki frítt at Radiohead taka táttin upp á A Moon Shaped Pool. Eitt sindur av eyðkendum abstraktum Radiohead ljóðsveimi sníkir seg gamaní uppí ljóðmyndina, men annars er hetta totalt folk. Ræðuliga feitt og tað klæðir teimum. Trummur og bassur koma uppí, men alt er laidback og groovy. Sera feitt. Desert Island Discs er annars heitið á eini BBC útvarpssending, ið hevur koyrt síðani 40'ini.
'Ful Stop'
Meira upbeat aftur, og her eru vit í repetitivum krautrock mode! Eitt mode, ið Radiohead byrjaðu uppá afturi í Kid A døgunum. Hetta meistra teir til fulnar. Forbiðið lekkurt lag. Tvey tóna bass riff, trummuloop og dronandi analogir synth klangir omanyvir. Thom syngur ávarandi "you really messed up everything...", og ófrættakenda undirgangshuglagið tekur til í intensiteti. Miðskeiðis í lagnum koma trummurnar hjá Phil Selway og áslátturin hjá gestatónleikaranum Clive Deamer uppí leikin, og alt groovar avstað so lystiliga. Deamer er kendur frá tiltikna Bristol trip hop bólkinum Portishead, leikti við Radiohead á The King of Limbs konsertferðini og er eisini við á aktuellu konsertferðini. Boðar frá góðum. Dyrki hendan sangin.
'Glass Eyes'
Eftir meira insisterandi tónar fáa vit aftur eina vakra og undirspælda klaver og strúkara balladu. Mittasti sangur á plátuni og eisini tann styttsti. Hevur ein líknandi leiklut sum 'Faust Arp' miðskeiðis á In Rainbows. Her er tað fremmandagerðing og kuldi. Heimurin sæddur gjøgnum glaseygu.
'Identikit'
Eitt meira groovy lag, ið fekk sína live debut fyri nøkrum árum síðani. Forloysandi niðurlag við endurtøku av reglunum "broken hearts make it rain". Tað kundi ljóðað rotið hjá nógvum, men ikki hjá Thom og Radiohead. Hatta fantastiska kórið kemur aftur í aftur í hesum lagnum. Kórið hjá London Contemporary. Væl sungið og væl lagt til rættis av Jonny Greenwood. Tað má undirstrikast enn einaferð, at sangirnir eru heilt ólukksáliga væl lagdir til rættis á hesi plátuni. Har henda allatíðina spennandi ting í ljóðmyndini, og samstundis er tónleikurin róligur og ikki yvirspældur. Fantastiskt. Hesin sangurin endar forrestin við eini veruligari gittarsolo, ið Ed O'Brien spælir.
'The Numbers'
Aftur í dreymakendum og væl svingandi folk mode. Sangurin er í familju við áðurnevnda 'Desert Island Disk'. Fantastiska feitt. Loopaði klaver o.a. koyra undir kassagittara, trummum og bassi. Best sum ein heldur at tað ikki kann gerast betri, koma stórbært elegantir strúkarar uppí leikin (ein av fleiri gásarholdsløtum á plátuni). Hesin sangurin prógvar at Jonny Greenwood ikki er einasta Greenwood essið í Radiohead, tí stóribeiggin Colin Greenwood leggur ein sjúkt feitan bass undir tað heila. Og andin hjá Nick Drake, sála, sveimar so sælur í krókunum. Hvør stórt at leggja oyru til.
'Present Tense'
Hvussu ger ein framhald av einum so góðum sangi sum 'The Numbers'? Jú, við 'Present Tense', ið um møguligt er uppaftur feitari. Tað er púra galið hetta er vakurt. Rein sæla. Radiohead goes bossanova í einum psykedeliskum ovurnøgdarhorni av vøkrum kassagittarleiki, loopaðum vokalum og einum lekkrum og laidback groovi. "Distance, it's like a weapon, like a weapon of self defense, against the present, present tense". Strúkarar og kór í avmáldum nøgdum. Álvarsamt, himmalskt og forloysandi. Alt um somu tíð.
'Tinker Tailor Soldier Sailor Rich Man Poor Man Beggar Man Thief'
Saman við 'Burn The Witch' er hetta mest elektroniski sangurin á plátuni. Minnir eitt sindur um Kid A/Amnesiac dagarnar við pulserandi trummumaskinuljóðum og akkordum spældum á synthesizara. Droymandi whammy bar gittari, klaver, trummur og strúkarar leggjast afturat so hvørt, og bygt verður upp til eitt undirspælt klimaks. Elektroniska puls loopið skiftir so líðandi yvir í síðsta sang á plátuni...
'True Love Waits'
...og hetta er ikki hissini sangur. Radiohead kennarar minnast hetta avbera vakra lagið frá live útgávuni I Might Be Wrong: Live Recordings frá 2001, og annars er sangurin yvir 20 ára gamal. Radiohead hava sum siðvenju at taka eitt eldri lag við á hvørja nýggja útgávu, men at 'True Love Waits' skuldi fáa støðu sum endalag á nýggjastu útgávuni kundu tey fægstu gita sær til. Live útgávan frá 2001 er við Thom Yorke einsamøllum á kassagittar. Her er sangurin dekonstrueraður og settur saman av nýggjum við brotnum, minimalistiskum klaverakkordum og klaver loopum. Bønin í niðurlagnum hevur sjáldan havt slíka tyngd: "just don't leave, don't leave". Ein serstakliga vakur og máttmikil endi á eini fantastiskari plátu.
---
Hetta er ikki ein pláta, ið kemur loypandi út úr hátalarunum. Hartil er hon ov friðarlig og rólig. Best er at geva sær tíð at lurta og njóta. Hon er tað verd. Radiohead hava gjørt tað aftur. Ein framúrskarandi góð pláta. Góðir sangir, góðir tekstir, góðar útsetingar, góðar ljóðmyndir, gott ljóðbland o.s.fr. Av teimum níggju útgávunum plaserar hendan seg ovarlaga. Í ovaru helvt, so segði hann, og so er ikki meir at siga um tað á hesum sinni.


c: text/html

text:
- Tíðindi, mentan og ítróttur
Fíggjarlógin 2018 skal fyri løgtingið í vikuni
Fyrsti oktober er sunnudagin um eina viku, og tí skal uppskotið um fíggjarlóg 2018 leggjast fram í seinasta lagi í hesi vikuni.
Løginsskrivstovan skal hava uppskotið tríggjar yrkadagar, áðrenn tað verður lagt fyri løgtingið, so umsitingin kann eftirkanna uppskotið. Tað vil siga, at fíggjarmálaráðið skal vera liðugt við uppskotið í seinasta lagi týskvøldið á miðnátt.
Sonja Jógvansdóttir, uttanflokka tingkvinna, sum er 17. atkvøðan hjá samgonguni, segði fyrr í vikuni, at hon hevur nøkur krøv til fíggjarlógina. Hon segði, at fyritíðarpensjónirnar skulu hækka 3000 kr. komandi tvey árini.
Uppskotið til fíggjarlóg skal verða samtykt innan árskiftið, tí nýggj fíggjarlóg kemur í gildi fyrsta januar.
Sí eisini

robotstxt: allowed

filter: keep


text:
Logopedi
Logopedi er læran um diagnostisering og viðger av mál-, talu- og lesitrupulleikum. Logopediska tænastan á Glasi fæst m.a. við at screena allar næmingar fyri orð- og talblindni og at veita næmingum hjálp og vegleiðing, so læringin og skúlagongdin verður so lítið darvaði av eitt nú orðblindni.
Logopediin heldur til í høli 701, sum er í niðastu hædd í reyða bygninginum (gamla Handilsskúlanum)
-
Upplatingartíðir
Logopediin er at hitta allar gerandisdagar uttan hósdag millum kl. 10 og 12 í høli 701
Upplatingartíðir:
Mánadag: kl. 10:00-12:00
Týsdag: kl. 10:00-12:00
Mikudag: kl. 10:00-12:00
Hósdag: stongt
Fríggjadag: kl. 10:00-12:00
-
FORRIT
CD-orð kann heintast her
-
Um logopedi
Faldari um logopedi verður tøkur her


text:
Ferðavinnan – ein nýggjur spíri
Ferðavinnan – ein nýggjur spírið.
Ferðavinnan í Føroyum er í vøkstri. Ferðamannaskip koma í stórum talið at vitja, og talið á ferðandi umvegis flogvøllin er vaksandi.
Hetta er gleðiligt, tí vit síggja fleiri smáar fyritøkur spretta upp, og summar eru longu farnar at blomstra.
Fleiri oyggjasamfeløg úti í heimi, við nógv fleiri íbúgvum enn vit í Føroyum, liva einans av ferðavinnuni, og tí trúgvi eg at ferðavinnan hevur nógv størri møguleikar, enn tað vit kenna til ídag.
Vit eiga tí at stimbra hesa vinnu, og gera karmarnar hjá ferðavinnuni so góðar sum møguligt. Tí vit vita, at um vit fáa økt um ferðafólktalið, kann ferðavinnan avgjørt gerðast ein rættiliga týðandi partur av búðskapinum.
Marknaðarføringin úti í heimi hevur givið úrslit. Tí eiga vit at halda á við at gera vart við okkum, sum eitt ferðamál.
Røddir eru frammi um at vit eiga at ansa eftir, tí avleiðingarnar av ferðavinnuni eru ofta til størri skaða, enn hon er til gagn. Hesum eri eg partvís samdur í.
Um vit nú í uppstartinum gera ymiskar mannagongdir, um hvat man kann og ikki kann, so skuldi tann trupuleikin ikki komi.
Her hugsi eg um nátúruvernd, har atlit verður tikið til fuglalív o.a. Og at dálking ikki verður nakað vit koma at fáa trupuleikar av.
Fleiri vinnugreinar eru neyvt tengdar av ferðafólkatalinum, t.d. matstovuvinnan, og vinnur sum bjóða fram upplivingar av ymsum slag.
Tí skula vit savna okkum meiri um ferðavinnuna í framtíðini, so hon kann menna seg uppaftur meir. Her er heilt víst eitt stórt potentiale, sum vit eiga at útnytta betri, øllum føroyingum at frama.


text:
Støddfrøðiligt endamál: At næmingarnir fáa royndir í at viðgera areal, skap, symmetri,vinklar og at snara skap.
Ein fraktalur er ein uppbýtt strika/kurva ella uppbýttur flati, har hvør lítil partur hevur sama skap sum heildin. Eitt dømi um hetta kundi verið eitt blómkálshøvd.
Hetta virksemið kann vera brúkt ímillum allar aldursbólkar, men støddfrøðiligi høvuðsdenturin eigur at verða lagdur soleiðis, at hann samsvarar aldrinum.
Ellipsan er løtt at tekna. Legg eitt pappír á eina plátu ella annað undirlag. Fest ein tráð millum tvær teknistiftir og set stiftirnar fastar...
Skapið skal hanga saman í kantinum, sum boygt verður um. Kortið verður symmetriskt. Kanturin er symmetrilinja...
Ymsar smærri uppgávur til undirvísingina í støddfrøði.
Her er ein uppskrift at gera eina jólastjørnu við at líma pyramidur á eitt avskorið oktaetur.


text:
Orkukarmurin fevnir um samlaða tørvin hjá bygninginum at fáa orku til upphiting, luftskifti, køling, heitt nýtsluvatn og møguligt ljós.
Tilflutt orka frá ymsum orkuveitingarsløgum verður javnmett. Skjal 1B við útrokningarfyritreytum skal nýtast, tá prógvast skal, at orkukarmurin er hildin.
Við tilflutta orku skilst orka, ið verður latin ognini, sum t.d. olja, fjarhiti ella ravmagn.
Av tí, at bygningar vanliga fáa orku frá ymsum orkuveitingum, fer javnmetingin fram eins og ásett í skjali 1B
Bygningar, sum verða hitaðir upp til í minsta lagi 15 °C, skulu gerast soleiðis, at orkutørvurin eftir stk. 1 ikki fer upp um orkukarmarnar, sum eru ásettir í kap. 7.2.2 og kap. 7.2.3.
Skjalprógvið verður gjørt grundað á “SBi-anvisning 213, Bygningers energibehov”.
Tá orkutørvurin verður roknaður út, verða atlit tikin at klimaskerminum í bygninginum, hvussu bygningurin stendur og vendir, m.a. í samband við dagsljós og veður og vind annars, hitaútbúnað og heittvatnsveiting, eginleikunum at savna saman hita í bygninginum, møguligum luftskiftiskipanum og luftkøling, sólupphiting og sólverju og ætlaðu inniluftini.
Harafturat verður atlit tikið at ljósútbúnaði í bygningum fevndir av kap. 7.2.3.
Tá orkutørvurin verður ásettur, kunnu atlit eisini verða tikin at t.d. nýtslu av sólarhita, sólkyknum, hitapumpum, smáorkuhita-útbúnaði, lágorkuketlum, fjarhita, nýtslu av hitaendurvinning og køling við luftskifti um náttina.
Fyri bygningar við ymsum nýtslum, ið kunnu vísa til ymiskar orkukarmar, verður upphitaða hæddarvíddin í bygninginum býtt upp í ávísu nýtslurnar. Tá ið orkukarmurin fyri allan bygningin skal ásetast, verður hetta uppbýtið nýtt.
Ásetingin verður t.d. nýtt í bygningum við bæði handlum og íbúðum.
Sí skjal 1B um bygningar við ymiskari nýtslu.
Luftskiftið gjøgnum ótættleika í klimaskerminum má ikki fara upp um 1,5 l/s pr. m² av upphitaðari hæddarvídd við trýstroynd á 50 Pa.
Fyri bygningar við høgum rúmum, har ið yvirflatin á klimaskerminum býttur við hæddarvíddini er størri enn 3, má luftskiftið ikki fara upp um 0,5 l/s pr. m² av klimaskerminum.
Við luftskifti gjøgnum ótættleika í klimaskerminum skilst ótilætlað luftskifti umvegis bygningspartar, íroknað vindeygu og hurðar.
Roynd av luftskiftinum fer fram við støði í ”DS/EN 13829, Bygningers termiske ydeevne - Bestemmelse af luftgennemtrængelighed i bygninger - Prøvningsmetode med overtryk skabt af ventilator”.
Kommunali byggimyndugleikin setur krøv um skjalprógv av luftskiftinum.
Úrslitið av trýstroyndini verður lýst við miðaltali av mátingini við yvir- og undirtrýsti.
Eru royndir tiknar av ótilætlaða luftskiftinum, kann royndarúrslitið nýtast til at rokna orkunýtsluna út.
Eru skjalprógv ikki tøk, verða 1.5 l/s pr. m² við 50 Pa nýttir.
Ásetingarnar í stk. 4 og 5 eru ikki galdandi fyri bygningar, sum eru upphitaðir til minni enn 15 °C, broytta nýtslu, tilbyggingar og umbyggingar.
Fyri hesar bygningar kann byggiharrin sjálvur seta krøv um tættleika, og hvussu hann verður máldur.
Einstøku bygningspartarnir í klimaskerminum skulu í minsta lagi bjálvast samsvarandi virðunum í kap. 7.6.
Við klimaskerm skilst teir bygningspartar, sum eru uttan um upphitaðu hæddarvíddina.
Víddirnar verða ásettar eftir ”DS 418, Beregning af bygningers varmetab”.
Í bygningum fevndir av ásetingunum í kap. 7.2.2 og kap. 7.2.3 má dimensjóneraði yvirførslumissurin, frároknað missin gjøgnum vindeygu og hurðar, ikki fara upp um:
Ásetingin skal tryggja, at klimaskermurin sum heild verður gjørdur soleiðis, at hann hevur hóskandi bjálvingarevni.
Tann dimensjóneraði yvirførslumissurin verður ásettur sbrt. ”DS 418, Beregning af bygningers varmetab”. Dimensjóneraða uttandura hitastigið fyri Føroyar er sett til -5 °C.
Fyri bygningar við høgum rúmum, ið kunnu javnsetast við bygningar í 2 hæddum ella 3 hæddum og meira, er yvirførslumissurin ávikavist 5 og 6 W pr. m² av klimaskermi. Vindeygu fevna eisini um takvindeygu og ervaljós.


text:
Orð: Fanny Crosby
Lag: George Coles Stebbins
Týtt: Hákun Djurhuus
Upprunaheiti: The day-star hath risen
1. Lívssólin er risin, og náttin er av,
hon ævigt skal skína og fer ei í kav,
hon ljós er á leið míni, á mínum veg,
lívssólin er risin, hon skínur á meg.
Niðurlag: Hon skínur, ja, hon skínur, skínur á meg,
Lívssólin er risin, hon skínur á meg.
2. Lívssólin er risin í dýrdleika fríð,
hon lívgar og gleðir hvønn dag, hvørja tíð,
har sum fyrr var myrkur, nú klárt síggi eg,
Lívssólin er risin, hon skínur á meg.
3. Lívssólin er risin, hon fyllir mítt bróst,
í hjarta og sál míni er vorðið ljóst,
áh, Frelsari kæri, eg æra vil teg.
Tú æviga Lívssól, sum skínur á meg


text:
Skúgvoy
Skúvoy er ein útoyggj vestan fyri Sandoynna. Skúvoyggin er sera kyrruvont pláss, men frá seinnu helvt av 1960'unum og til dagin í dag, er rættiliga nógv gjørt fyri at bøta um lendingarviðurskiftini. Skúgvi liggur ímillum Stóru Dímun og Sandoy. Tað er ein grøn vøkur oyggj við einari fjølbroyttari og stórslignari náttúru. Fuglameingið er stórt, og bjørgini bera nógvan fugl. Tey seinnu árini hevur tó verið afturgongd, serliga í lomvigastovninum. Skúvingar hava, sum kent er, tikið bæði egg og fugl, hetta hevur verið eitt gott ískoyti til húsarhaldið. Landbúnaður er eins og á hinum útoyggjunum tað, sum tey flestu takast við. Av øðrum virksemi eru tænastur fyri strandferðsluna, avgreiðsla av tyrluni, skúlaverkið og innan heilsurøktina. Í Skúgvi eru góðir møguleikar fyri framburði og menning. Landbúnaðurin kann við betur fyriskipanum gerast ein lønandi vinna. Tað tilfeingi, sum oyggin hevur, kann gagnnýtast til fulnar, tá umstøður fyri framleiðslu undir heilsufrøðiligum góðkendum umstøðum vera til staðar. Ferðavinna er ein góður møguleiki í Skúgvi.
Sildberin røkir farleiðina eftir sjónum til Skúvoyar, allir túrar undantikið ein hvønn yrkadag eru við tilkalling. Tyrlan røkir loftvegis sambandið, mikudag, fríggjadag og sunnudag. Ritan siglir við farmi av Havnini eina ferð um vikuna.
Søga[rætta | rætta wikitekst]
Hóast smæðin í stødd, bert 10 km2 ella 60 merkur, er Skúvoyggin ofta nevnd í fornu søguni. Tað kemst av tí, at oyggin alt frá søguligari tíð gjørdist høvdingasetur. Her búsettust brøðurnir Beinir og Brestir. Miklir menn í mæti og ikki minni virdir og kendir sum hirðmenn Hákun Jals í Noregi. Sigmundur og Tórur, synir hjá Bresti, vuksu upp í Skúvoy. Sigmundur er grivin í Ólansgarði í Skúvoy, og har stendur gravsteinur sum minni um hann. Sigmundur var hann, ið læt fyrstu kirkjuna byggja úti í Skúgvoy. Eisini er nýliga reistur minnisvarði um Sigmund: Ein standmynd av Sigmundi sum smádrongur.
Myndir[rætta | rætta wikitekst]
Slóðir[rætta | rætta wikitekst]


text:
- Tíðindi, mentan og ítróttur
Avloysaraferjan er samtykt
Løgtingið hevur endaliga samtykt við 3. viðgerð at byggja nýtt avloysaraskip til Strandferðsluna.
Talan er um eina tríkilju, sum fer at kosta 34 milliónir krónir.
Ferjan verður 27 metrar long, og er gjørd herdaðum glastrevjum. Ferðin er 28 míl sum tað mesta og 20 míl við ferðafólki.
Báturin tekur 120 ferðafólk um summarið og um veturin 97 ferðafólk, tí at øll skulu sita inni.
Báturin tekur tríggjar persónbilar ella ein tungan bil og farm og olju.
Tá atkvøtt varð við aðru 3.viðgerð í dag vóru 23 atkvøður fyri og ein ímóti.
Tingið hevði bæði 2. og 3. viðgerð av málinum í dag.
Sí eisini


text:
Orð: Petur Jacob Sigvardsen
Viðmerking: Yrktur 30. august 2008.
Vit ákalla teg, o, faðir, um frið,
o, veiti tú lívi á foldini grið.
Vit biðja, at ættini bjargi tín hond
frá neyðum, ið herja um tjóðir og lond.
O, børn vár so kær! Hoyr bøn fyri teim,
o, byggi tey glað síni framtíðar heim.
Lær tú tey at røkja væl luft, hav og jørð,
so dýrini trívast, og grøðin væl grør.
Gev góðvild og kærleika fagrastu kor
og komandi ættum at søkja títt orð.
Lat vinalag valda, burt fíggindskap rek,
at næsta vár elska, tú vilja vár vek.
Vælsigna várt land og tey, her seta búgv
at liva í friði, gudsótta og trúgv.
Lat lívið teim eydnast, av tínari náð
tey heimlandið finni, tá nátt kemur á.


text:
Broytt postgjøld fyri innanoyggja brøv 1. januar 2017.
Í sambandi við at Posta letur úr hondum eitt heilt serligt frímerki við toskaskræðu, verður móttøka í Nevinum í Runavík mánadagin, 26. september kl. 15. Øll eru vælkomin til eina hugnaliga løtu við forkunnugum gestum.
Frímerki vunnið 3. pláss í týskari kapping.
Svanbjørg Manai, 40 ára starvsdag.
Jólamerkjagrunnurin letur Barnaheiminum kr. 330.000
Jólateknikapping fyri børn. Hvussu upplivir tú jólini?
Atkvøð fyri vakrasta Sepac frímerkinum
Í samband við sólarmyrkingina hevur Posta eitt serstempul 20.03.2015


text:
Korea Corporation stuðlar 10 shipping-reiðaríum
Nýggja almenna koreiska felagið, Korea Ocean
Bussiness Corporation, fer at stuðla tíggju smá og miðalstór shipping-reiðarí fyri
at hjálpa maritimu vinnuni í landinum.
Yonhap News
skrivar, at nýggja almenna felagið fyrst fer at selja skip, og fer síðani at
leiga tey aftur fyri á tann hátt at hjálpa reiðaríum. Talan er um stuðul uppá
66 milliónir dollarar.
Stuðulin verður millum
annað latin feløgum sum Daebo International Shipping, Dong-A Tanker og DM
Shipping.
Korea Ocean
Business Corporation varð stovnað 4. juli í ár ella fyri umleið einum mánaða
síðani. Felagið hevur ætlanir um eisini at gera íløgur í farstøðir í havnum
kring um í heiminum, at fíggja nýggj skip og at gera íløgur í nýggj umhvørvisvinarlig
skip.
Korea hevur
tríggjar av heimsins størstu skipasmiðjum, tær eru Hyundai Heavy Industries,
Samsung Heavy Industries og Daewoo Shipbuilding & Marine Engineering.
Trupulleikin seinastu árini hevur verið, at skipasmiðjurnar hava havt ov lítið
at gjørt.
Kelda: The Maritime Executive


text:
Suðuroyar Sparikassi stovnaður
Tann 20. mars í 1943 var stovnandi aðalfundur í Suðuroyar Sparikassa. Fyrsti aðalfundurin varð hildin 19. juni 1943, og sjálvt sparikassavirksemið byrjaði 1. oktober 1943.
Oddamaðurin at stovna ein peningastovn í Vági var Petur Dahl á Gørðunum, tann maðurin, sum á so mongum øðrum økjum var slóðbrótari til frama fyri Vágs bygd.
Ætlanin var upprunaliga at fáa eina bankadeild í Vági, og vóru samráðingar um hetta við Sjóvinnubankan, men av eini ella aðrari orsøk varð hetta av ongum, og tankin um at stovna ein sparikassa kom í. Eitt skriv varð sett saman og sent út millum fólk, sum møguliga vildu seta pening í og stovna ein sparikassa. Hetta skriv var soljóðandi:
"Tað hevur oftani verið hildið fram, at neyðugt er at fáa ein peningastovn í Vági. Serliga hevur verið havt á máli at fáa eina bankadeild. Hetta seinasta hevur ikki kunnað fingist í lag. Síðani hevur spurningurin verið, um ein ikki í staðin kundi stovnað ein sparikassa. Ein slíkur peningastovnur hevði við síðuna av sínum endamálið, nevnliga at arbeiða sum sparikassi, eisini kunnað verið millumlið millum kundar sínar og hinar peningastovnarar.
Ein sparikassi verður eftir lógini stovnaður av minst 25 tryggjarum (garantum), sum hefta hvør við sínum innskoti fyri sparikassans ábyrgdir. Hvussu stórur tryggingarpeningur, ið er neyðugur, er ikki ásett í nakrari lóg, men verður hetta avgjørt av stovnarunum eftir tí, teir halda vera hóskandi fyri tær umstøður, ið sparikassin kemur at arbeiða undir. Í hesi tíð, tá fólk hava nógvan pening um hendur, ræður um at vísa sparsemi, so nakað kann síggjast eftir, tá ið bardagin er at enda komin. Allastaðni verður mælt fólki at spara sær pening upp, so at nakað verður at standa ímóti við, tá aðrar og ringar peningatíðir koma aftur.
Okkara uppskot er, at ein sparikassi verður stovnaður fyri Suðuroynna undir navninum "Suðuroyar Sparikassi" við heimstaði í Vági. Tryggingarpeningin hava vit ætlað at sett til 50.000 kr. Innskotini frá hvørjum tryggjara hava vit ætlað til 2.000 kr., 1.000 kr. og 500 kr. Eingin tryggjari kann hava minni enn eitt innskot. Eftir sparikassalógini hevur hvør tryggjari bert eina atkvøðu á aðalfundi, hvussu støddin av hansara tryggingarpeningi so er. Sparikassin verður stjórnaður av einum ansanarráði uppá 7 limir, og av teimum verða 6 valdir av á ársaðalfundi, meðan hin 7. limurin verður settur av málaráðnum fyri handil, ídnað og sjóvinnu. Tann dagliga avgreiðslan verður løgd í hendurnar á tveimum stjórum, valdir av ansanarráðnum. Sostatt loyva vit okkum at vísa á viðlagda uppskot."
Fyrsti stjóri í Suðuroyar Sparikassa var Peter Dahl (1911-1996), ið var stjóri til 1980. Núverandi stjóri í Suðuroyar Sparikassa er Søren L. Bruhn, ið tók við stjórastarvinum 1. januar 2005.
Suðuroyar Sparikassi var ein sparikassi fram til árið 2006. Á eykaaðalfundi 27. februar 2006 varð einmælt samtykt at umskipa Suðuroyar Sparikassa til partafelag, og harvið varð Føroya minsti sparikassi ein banki.
Umskipanin frá at vera ein sjálvsognarstovnur til at vera eitt partafelag, gevur sparikassanum betri møguleika til at gera tær broytingar, sum Suðuroyar Sparikassi í framtíðini hevur sett sær fyri at fremja.
Høvuðsdeildin hjá Suðuroyar Sparikassa er í Vági, og hetta var eisini einasta deild sparikassans fram til ár 1986, tá deild lat uppp í Porkeri. Við árunum varð tørvur á fleiri deildum, og í 1998 varð deild latin upp í Tórshavn. Í 2006 varð deild latin upp á Tvøroyri. Nú nógv bankaviðurskiftir verða avgreidd umvegis netbankan og við gjaldskortum, hevur Suðuroyar Sparikassi minka um nøgdina av deildum, og hevur í løtuni deild í Vági og Tórshavn.


text:
Danjal av Rana 18.05.2018 (10:21)
Fríðka um tyrvingarplássið í Oyndarfirði
Nú størsti parturin av tyrvingarplássinum hjá IRF í Oyndarfirði verður niðurlagdur, verður farið undir at fríðka um økið.
Lendið verður nú slættað út og skervur lagdur á. Síðan kemur ein dúkur á, og út yvir hendan kemur eitt lag av mold. At enda verða grasfræ stroydd út yvir alt økið. Endamálið er at fríðka um lendið, soleiðis at tað aftur gerst ein natúrligur partur av vøkru náttúruni við bygdina.
Í løtuni ger IRF avtalu við Runavíkar Kommunu um at halda áfram at nýta eitt lítið øki til at tyrva, inntil nýggja tyrvingarplássið í Kvívík væntandi verður klárt í 2020. Tað er bert øska frá Brennistøðini hjá IRF, sum verður tyrvd í Oyndarfirði, og fer annað tyrvingarburturkast suður til tyrvingarplássið í Trøllavík.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
floksskrivsstovan, October 6, 2017
Bjørt Samuelsen, tingkvinna fyri Tjóðveldi, varð í dag vald til forkvinnu í Løgtingsins vinnunevnd. Bjørt hevur drúgvar royndir frá arbeiðinum í vinnunevndini, har hon hevur verið fastur limur síðani 2008. Hon er útbúgvin matvøruverkfrøðingur og journalistur, og umframt í vinnunevndini er tingkvinnan limur í uttanlandsnevndini og útnorðurráðnum.
Bjørt Samuelsen tekur við forkvinnusessinum eftir Bjarna Hammer, sum hevur verið formaður í vinnunevndini seinastu tvey árini. Avtala um býtið av formanssessinum í vinnunevndini varð gjørt í sambandi við býtið av sessum í landsstýri og Løgtinginum, tá samgongan varð skipað.


text:
Mikudagin 19. september verður tilfeingisbasarur v.m. á skúlanum
Næmingar í 2. flokki á tilfeingisbreytini skipa fyri ymsum tiltøkum í sambandi við Vestmannadagarnar.
Barnabiografur: Tveir filmar uttan aldursmark eru á skránni
Kl. 16.00 Vaiana
Kl. 18.00 Skønheden og udyret
Atgongumerki til hvønn filmin er 50 kr. íroknað poppkorn og saft.
Tilfeingisbasarur:
Kl. 16.30 – 19.00
Høvið verður at royna ymiskar matvørur, ið næmingarnir hava framleitt úr føroyskum tilfeingi, sum t.d. tara, hvonn, rabarbur o.a.
Til ber at keypa fjølbroytt úrval av vørunum. Peningurin, sum kemur inn, verður nýttur til námsferð hjá næmingunum.
Almennir fyrilestrar:
Kl. 17.00 Gutti Winther: Smakka uppá náttúruna
Kl. 18.00 Agnes Mols Mortensen: Tari í Føroyum sum tilfeingi
Tað er ókeypis atgongd, har øll eru vælkomin til fyrilestrar og tilfeingisbasar.


text:
Bót til bata
"Bót til Bata" er ein bólkur av sjálvbodnum kvinnum, sum eru skurðviðgjørdar fyri krabbamein í brósti. Hesar kvinnur veita stuðul, ráð og vegleiðing til aðrar kvinnur, ið skulu skurðviðgerast ella eru skurðviðgjørdar fyri krabbamein í brósti.
Bólkurin skipar eisini fyri tiltøkum so sum hugnaløtum o.ø, sum gera tað møguligt fyri kvinnur við bróstkrabba at koma saman til eina hugnaliga løtu, tosa, stuðla og hjálpa hvør aðrari og veita hjálp til sjálvhjálp.
SAMAN VIÐ ØÐRUM
At vera sjúk/-ur og fáa viðgerð fyri krabbamein kann vera sera tungt og ávirka alla tilveruna, viðgerðin hevur ofta hjáárin við sær, sálarliga kann tað eisini vera torført. Tú óttast, hvussu alt fer at ganga, um viðgerðin fer at hjálpa o.s.fr. Hetta eru sera vanligir spurningar.
At hitta onnur í líknandi støðu kann gera stóran mun. Okkara royndir vísa, at tað hjálpir at tosa við onnur og seta orð á og deila ymiskar upplivingar. Hetta minkar um óttan, og tú fært lættari greiðu á kenslum og tonkum. Lívsmótið og lívsgóðskan gerst størri, og dagligu avbjóðingarnar verða lættari.
UM BÓLKIN
Forkvinna í bólkinum er Turið Horn.
Forkvinnan tekur stig til fundir og hugnaløtur. Limirnir í bólkinum fáa innbjóðing við brævi ella telduposti.
Tað er ókeypis at verða limur í bólkinum.
Ynskir tú at gerast limur í bólkinum ella hevur tú spurningar til tilboðini hjá Krabbameinsfelagnum kanst tú seta teg í samband við okkum við at ringja 317959 ella umvegis teldupost kmf@krabbamein.fo
Forkvinna í bólkinum er Turið Horn


text:
Jóhann Tryggvason úr Neskaupstaði helt midnáttarrøðuna
mentan15-07-2018 - 14:53 - Jóanis Nielsen
Nógv fólk var samlað í teltinum á Loftagrund í gjárkvøldið á Vestanstevnu til midnáttarrøðuna, sum Jóhan Tryggvason úr Neskaupstaði helt.
Jóhann Tryggvason røddi um at tað í ár eru 50 ár liðin, síðan Sandavágur og Neskaupstaður byrjaðu vinarbýarsamstarvið, hann vísti á hvussu nógv ítrótturin bant hesar báðar bygdirnar saman og tosaði um positivu ávirkanina vinarbýarsamstarvið hevði havt.
Jóhann bað fólk hugsað um at hjálpa til í felagsandanum, tí tað hevði so stóra positiva ávirkan á bygdalívið.
Ein góð røða frá íslendinnginum og føroyavininum úr Neskaupstaði.
Aftaná varð stórt fýrverk skotið av á giljalandinum.


text:
Seturssemja – ynski um ein føroyskan universitetspolitikk
Í londunum rundan um okkum er tað sera vanligt at gera tvørpolitiskar semjur um ávís viðurskifti í samfelagnum. Hetta átti eisini at borið til.
Jóan Pauli Joensen
Professari, dr.phil. & fil. dr. Rektari á Fróðskaparsetri Føroya
Í londunum rundan um okkum er tað sera vanligt at gera tvørpolitiskar semjur um ávís viðurskifti í samfelagnum. Hetta átti eisini at borið til í Føroyum. Tað er einki yvir at dylja, at føroyskir politikarar, uttan mun til flokk, í 2008 hava sýnt sera stóran áhuga fyri at seta út í kortið av nýggjum, tá tað um hægri undirvísing og gransking ræður. Vit, sum arbeiða á Fróðskaparsetrinum nýggja, hava fingið eina kenslu av, at politikararnir viðganga, at teir eiga hetta barn, tí 30. mai 2008 samtyktu allir 33 løgtingslimirnir eina nýggja lóg um Fróðskaparsetur Føroya. Eitt setur sum fevnir um Læraraskúlan, Sjúkrarøktarfrøðiskúlan og tað, sum higartil hevur verið nevnt Fróðskaparsetrið.
Í politisku umrøðuni var eitt fløvandi orðaskifti, har eisini orð sum altjóða universitet gjørdist partur av retorikkinum. Tosað varð um menning av hægru útbúgvingini, um at skapa møguleikar fyri teimum, sum høvdu fingið sær hægri útbúgving, at venda heim aftur. Eisini hevur verið talað um, at ein so stórur partur av ungdóminum skal byrja sína útbúgving í Føroyum, fara út í onnur lond, koma aftur og skapa eitt livandi umhvørvi her. Eisini hevur verið tosað um at fáa fremmandar studentar til Føroya. Hatta er einki nýtt. Tað eru júst somu tankar um globalisering, sum politikararnir í øðrum londum eisini røða um.
Tað positiva í nýggju lógini er, at nú renna læraraútbúgvingin, ein tann elsta útbúgvingin, og skjótt eisini skiparaútbúgvingin, sum eisini er gomul, saman í eina heild við klassiskum universitetsútbúgvingum og útbúgvingum í sjúkrarøktarfrøði og námsfrøði, í samsvari við ta evropeisku Bolognasamtyktina.
Læraraútbúgvingin, pedagogútbúgvingin og sjúkrarøktarfrøðiútbúgvingin eru vorðnar akademiseraðar. Skjótt koma skipsførara- og maskinmeistaraútbúgvingarnar teimum á baki. Tá tað snýr seg um hægri undirvísing og gransking eru viðurskiftini vorðin alt meira kompliserað og krevjandi. Eisini eru tað eygu, sum duga at síggja, at gransking ikki longur bert hoyrir til tær klassisku universitetslærugreinirnar, men at markini eiga at verða flutt munandi.
Alt verður hinvegin ikki gjørt eftir einari nátt, men kósin, hon má setast út í kortið. Hon kann ikki vera “í vildensky”, sum ein sluppskipari einaferð ironiskt segði. Tað er neyðugt, at vit seta okkum eitt mál, og at vit leggja eina ætlan fyri, hvussu vit skulu koma á mál. Fyrsta stigið móti hesum máli hava vit longu tikið. Lærararnir á sjúkrarøktarfrøðiútbúgvingini hava tikið eitt stórt tak við at uppstiga sín lærdóm til masterstøði. Hetta var minsta kravið fyri at kunna fara undir eina bachelorútbúgving í sjúkrarøktarfrøði. Somu krøv eru eisini galdandi á Læraraskúlanum, og Vinnuháskúlin berjist í løtuni fyri tí sama. Men hetta er bert byrjanin, tað næsta er at uppstiga lærarar á øllum setrinum til eisini at kunna verða granskarar, og her er ein Ph.D.-útbúgving kravið í øllum londunum rundan um okkum. Hetta letur seg alt gera innan fyri eitt áramál, lat okkum siga 10 ár, men á fleiri økjum kann tað gerast fyrr.
Tað, sum fyrst ræður um hjá okkum her á landi, er at fáa undirvísingina upp á eitt altjóða universitetsstig, men undirvísingin er bert ein táttur av hesum – at leggja vitan niður í studentarnar. Hin parturin er, at við á universiteti okkara eisini sjálv skulu framleiða vitan við at granska, og vísindastarvsfólkini mugu fáa stundir til tess.
Tað skerst ikki burtur, at tá tað kemur til hægri undirvísing og gransking, so eru Føroyamálsdeildin, Náttúruvísindadeildin og Søgu- og samfelagsdeildin á Fróðskaparsetrinum komin longst, men sjálvt her skal nógv til, áðrenn vit eru komin upp á eitt nivo, sum er nóg gott. Tí umframt at granska, skal eisini bera til at geva studentum møguleika at byrja á hvørjum ári.
Í 2008 varð játtanin til setrið gamla hækkað so mikið, at tað hevur borið til at seta fleiri nýggj størv, men tað tekur tíð at seta akademisk størv. Summi fólk koma so seint í starv í 2008, at tey merkjast ikki rættiliga fyrr enn í 2009. Tí er neyðugt at taka uppskot setursins í álvara og at hækka játtanina munandi í 2009. Ein tummilfingraregla sigur, at tað krevjast góð 20% av lønarútreiðslunum til rakstur bert fyri at halda virkseminum gangandi. Hetta vita øll í umsitingini, og verður roknað við veruligari nýskapan, eigur hesin parturin at verða størri.
Fróðskaparsetrið hevur sent Mentamálaráðnum eina nágreiniliga framtíðarætlan við tølum á. Skal nakað skil vera í, og skal tað bera til at leggja ætlanir um undirvísing, at gera samstarvsavtalur við onnur universitet og fyri bert at fáa ein pinkulítlan leiklut á altjóða undirvísingar- og granskingarpallinum, er tað avgerandi neyðugt, at føroyskir politikarar semjast um játtanina til Fróðskaparsetrið ikki bert í 2008, men eini 5 ár fram. Tástani kunnu studentarnir fáa álit á setrinum, tástani fara lærarar í lívfrøði, evnafrøði og øðrum starvsstovukrevjandi fakum at kenna, at teir kunna skapa samfelagsvirði. Tað er fyrst og fremst ein politiskur spurningur, um vit vilja hava eitt universitet í Føroyum ella ikki. Í 2008 er byrjaður ein góður gerningur, og eg fari tí at heita á politikarar okkara um at fullføra hann.
Herfyri spurdi ein av mínum kenningum meg, hví vit á Fróðskaparsetrinum ikki spurdu okkum fyri hjá onkrum stórum donskum universiteti, um tað ikki bar til at leggja saman við teimum, men við einum altjóða kampusi í Føroyum. Svar mítt var, at eg helt ikki, at tað riggaði til føroyskan politikk, men eitt veit eg – tá høvdu vit fingið eina ætlan fyri framtíðina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Marjus Dam 50ár
Marjus varð føddur og vaks upp í Havnini - í økinum við Landavegin millum bryggjaríið og Debusartrøð. Foreldrini vóru Dorthea og Oluf Dam, sum bæði vóru úr Sandavági. Hon var fødd 25. oktober í 1922, og hann var føddur 18. juli í 1925. Dorthea doyði 20. februar í 2002, og Oluf doyði 16. juli í 2004. Tey fýra børnini hjá teimum eru: Marjus føddur í 1955, Josefina Dam Haraldsen í 1957, Ben Eli í 1958 og Erling í 1960. Ben Eli býr í Esbjerg, og Josefina og Erling búgva í Havnini.
Oluf var maskinmeistari. Hann sigldi, og so var hann í nógv ár maskinmeistari hjá SEV. Tá ið yngsti sonurin var stórur skúladrongur, fór Dorthea at arbeiða hjá Karl Joensen, og hon var í Fótbúna í mong ár.
Marjus var liðugur í Hoydølum í 1975. Hann var millum tey tólv, sum hetta árið ikki fingu prógv. Hann vildi ikki ganga við til, at skrivliga próvtøkuuppgávan í lívfrøði varð umsett til danskt, áðrenn hon var vigað.
Eftir at hava arbeitt á Tunnuvirkinum í eitt ár, fór Marjus í 1976 til Århus at lesa medisin. Eftir at hava lokið prógv, flutti hann fyrst í 1985 aftur til Føroya. Hann arbeiddi sum hjálparlækni og 1. hjálparlækni á Landssjúkrahúsinum, og hann loysti av sum kommunulækni í Havnini og eisini í Sandoy og Klaksvík. Í 1992 - eftir at Georg Egholm hevði lagt frá sær - gjørdist hann kommunulækni í Vágum, og í tí starvinum hevur hann verið síðani.
Undan løgtingsvalinum í 1998 boðaði Ivan Johannesen frá, at hann ætlaði at taka seg úr politikki. Tá varð Marjus Dam, sum ikki hevði verið uppi í partapolitikki áður, stillaður upp. Marjus hevði skrivað nógv um fasta sambandið um Vestmannasund. Hann varð í fyrstu royndini valdur á ting, og á valunum í 2002 og 2004 var heldur eingin ivi millum vágafólk um, at Marjus Dam skuldi umboða tey á tingi.
Marjus er limur í mentunarnevndini og rættarnevndini, og samstundis arbeiðir hann so nógv, sum tað ber til, sum kommunulækni. Tað bóru skráin í gjár og í dag boð um. Hann var í læknaarbeiði langt út á mánakvøldið, og í dag var hann í tinginum. Har var eitt av málunum á dagsskránni 2. viðgerð av uppskotinum um positivt at tilskila forboð at gera mun á fólki vegna kynsliga orientering. Í hesum er Marjus ógvuliga avgjørdur, og tað er hann ofta. Ikki minst tá ið tað ræður um sambandið millum Føroyar og Danmark og etiskar og moralskar spurningar.
Í 1984 giftist Marjus Ingu Poulsen. Hon er dóttir Elina og Høgna Poulsen og uppvaksin í Miðvági. Inga Poulsen Dam er sóknarprestur í Norðstreymoyar og Vága prestagjøldum. Inga og Marjus eiga fýra børn: Elin Doris fødd í 1985 varð studentur síðsta summar, Høgni føddur í 1986 gongur síðsta árið í Hoydølum, og Óluva fødd í 1988 og Oluf føddur í 1990 ganga í skúla á Giljanesi.
Marjus lærdi at spæla orgul hjá Miu Waagstein, og árini í Hoydølum spældi hann violin hjá Eriki Petersen, sála. Violinspælið hevur hann ikki gjørt so nógv við síðani. Sum ungur spældi hann orgul í Meinigheitshúsinum í Havnini. Hann er altíð í kirkju sunnumorgun, og tað kemur fyri, at hann loysir av sum organistur. Honum dámar væl at fáast við mekanikk og at skrúva, men síðstu árini hava ikki verið so góðar stundir til nógv onnur ítriv enn onkran frískligan túrin á motorsúkkluni.
Frá kl. 19.30 í kvøld ber til at heilsa upp á Marjus heima við hús í Miðvági.J
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðindaskriv
06.12.2017 - 16:04
Mentan > Vinna & Tøkni > Fiskivinna
Í kvøld kemur ein nýggj bók á marknaðin. Talan er um bókina ”Teir tóku kjansin – søgan um “Stellurnar”, ið klaksvíkingurin, Birgir Waag Høgnesen hevur skrivað.
Bókin er um virksemi hjá kenda vinnulívsmanninhum og íbyrtaranum, Erling Laksafoss, sum var reiðari í kenda reiðaríinum P/F Stella í Klaksvík.
Longu sum heilt ungur gjørdi Erling um seg í vinnulívinum. Við sínum sermerkta máta at føra seg fram og við árræði sum fáur náddi hann langt.
Tað kemst ikki uttan um, at Erling mangan setti politisku skipanini grá hár í høvdið og ikki minst løgtinslimunum úr Norðoyggjum í samband við sínar ætlanir. Hann hevði nógvar ætlanir í høvdinum, tá hann legði hetta fram, so hildu fólk hetta var ørvitistos, men tað lat hann ikki við seg koma. Eftirtíðin hevur víst, at hann var ofta á rættari leið.
Seinast í 50”unum vóru nógvar ætlanir og fyrst í 60”unum komu so trý línuskip, harav eitt var línu-frystiskip.
Bókin fylgir í høvusheitum Erlingi og felagnum P/F Stella, men í grundini er bókin um stellutrolararnar, sum komu í 1968 og 1969. Trolararnir vóru teir fyrstu hekkutrolararnir, ið vóru bygdir til føroyingar.
Í bókini eru samrøður við fólk sum stóðu Erlingi nær, og við fleiri sjómenn sum silgdu við stellutrolarum frá 1968 og fram til 1973, tá trolararnir blivu seldir til Akureyrar.
Samrøður eru gjørdar við íslenskar menn, sum vóru í Klaksvík eftir stellunum í 1973. Bókin fylgir við fleiri av projektunum hjá Erlingi, og kannar eftir hvar trolararnir eru í dag. Bókin er stívliga 220 síður. Forlagið á Breyt gevur út.
Bókaframløgan er í “Stelluhúsinum”, nú býráðshús í Klaksvík.


text:
Ingi Samuelsen
02.09.2015 - 10:49
Tíðindi > Samfelag & Politikkur > Politiskir flokkar
Ongantíð fyrr hevur nakar politikari fingið so nógvar persónligar atkvøður til løgtingsval, sum Aksel V. Johannessen fekk í gjár.
Javnaðarformaðurin fekk 2.405 persónligar atkvøður, og tað er 426 atkvøður fleiri enn tær 1.979 atkvøðurnar, sum Kaj Leo Holm Johannessen fekk seinast. Í 2008 var Høgni Hoydal toppskorari við 1.262 atkvøðum.
Umframt Aksel Johannessen vóru tað 12 tingfólk, sum fingu oman fyri 500 atkvøður í gjár:


text:
Semingsmaðurin Terje Sigurðsson legði fríggjakvøldið kl. 22.00 semingsuppskot fyri Føroya Arbeiðsgevarafelag og arbeiðarafeløgini.
Semingsuppskotið varð vrakað á middegi í dag, men eftir samráðingar var nýtt uppskot lagt fram, sum báðir partar góðtóku.
Sáttmálarnir eru sostatt longdir í tvey ár.
Lønarhækkingarnar, sum avtalaðar eru, eru hesar:
1. mai 2018 Lønin hækkar við kr. 3,25 um tíman
1. mai 2019 Lønin hækkar við kr. 3,30 um tíman
Harafturat eru aðrar broytingar í sáttmálanum, eitt nú í viðbótum fyri starvsaldur. Hetta gevur eina samlaða lønarhækking á 5,82% yvir 2 ár.


text:
Skattanevndin við sínari óheftu fakligu frágreiðing
politikkur05-12-2017 - 18:22 - Jóanis Nielsen
Skattanevndin legði í dag sína óheftu fakligu frágreiðing fram. Framløgan verður klokkan 11 í Smæruni í Havn. Tá ið tilmælini frá óheftu faknevndini eru løgd fram, verður farið undir eina politiska viðgerð har avgjørt verður, hvørji tilmæli politisk undirtøka er fyri, at arbeiða víðari við at seta í verk.
Eitt aðalmál hjá samgonguni er at fremja ein skattapolitikk, ið býtir virðini javnari í samfelagnum, ið styrkir kappingarførið um fólkið, hjá vinnu og landi, betrar fíggjarliga haldførið, og sum eggjar til at umhvørvis- og orkuvinarligar loysnir verða valdar. Fleiri skattapolitisk átøk eru longu sett í verk fyri at røkka hesum máli. Men hartil er eisini eitt aðalmál hjá samgonguni at endurskoða alla skatta- og avgjaldsskipanina sum heild. Tí setti Kristina Háfoss, landsstýriskvinna í fíggjarmálum, fyri umleið hálvum øðrum ári síðani eina óhefta fakliga serfrøðinganevnd at viðgera føroysku skattaskipanina. Síðani nevndin fekk arbeiðsetningin, hevur hon arbeitt óheft av politisku skipanini.
Skattanevndin skuldi greina og viðgera føroysku skatta- og avgjaldsskipanina. Nevndin hevur sjálv lagt sítt arbeiði til rættis.
- Nevndini skuldi gera tilmæli til umleggingar í skattaskipanini, ið kunnu styrkja kappingarførið hjá Føroyum. Her verður ítøkiliga hugsað um:
- um fólkið, so fleiri velja at búseta seg her,
- um arbeiðsmegina, so fleiri velja at arbeiða her,
- um fyritøkurnar, so fleiri fyritøkur velja at virka og gera íløgur her.
- Nevndin skuldi viðgera og greina undantøk, frádráttir og serskipanir, sum í dag eru í skattaskipanini, og gera broytingaruppskot, ið tryggja, at skattur í størri mun verður rindaður eftir førimuni, og í minni mun eftir slag av inntøku ella hvaðani inntøkan stavar
- Nevndin skuldi kanna, hvørjar avbjóðingar vaksandi flytføri hjá kapitali, arbeiðsmegi og nýtslu hevur fyri almennu inntøkurnar, og koma við tilmælum til, hvørjar umleggingar kunnu gerast fyri at tryggja almennu inntøkurnar frameftir.
- Nevndin skuldi viðgera og greina, hvussu skattaskipanin hjá landi og kommunum, umframt fíggjarlig afturbering millum land og kommunur kann skipast best møguligt fyri at tryggja fíggjarliga haldførið og búskaparstýring framyvir.
- Nevndin skuldi koma við tilmælum til, hvussu avgjaldsskipanin kann skunda undir verandi gongd ímóti einum grønari Føroyum, har orkuframleiðslan í vaksandi mun kemur frá varandi orkukeldum og í minni mun frá lívrunnum brennievni.
- Nevndin skuldi viðgera og greina samlaðu ávirkanina frá skatti og mótrokning fyri tey, ið fáa inntøkutreytaðar almannaveitingar. Nevndin skuld koma við tilmælum til broytingar, ið hava við sær, at almannaveitingarnar ikki taka burtur fíggjarliga fyrimunin hjá hesum bólkum at arbeiða.
- Eisini skuldi nevndin koma við tilmælum til, hvussu skatta- og avgjaldsskipanin kann umskipast soleiðis, at hon verður meira gjøgnumskygd og einføld fyri skattgjaldaran.
- Tilmælini mugu samanlagt ikki økja um inntøkuójavnan í Føroyum, heldur tvørturímóti.
- Tilmælini skulu samanlagt verða fult fíggjað.
- Tilmælini skulu verða so ítøkilig, at tey eru búgvin til politiska viðgerð. Har tað verður mett neyðugt, skal nevndin koma við uppskoti til skiftisskipan í sambandi við íverksetan av tilmælinum.
Nevndin hevur verið mannað við serfrøðingum. Hesi hava verið:
Kári Petersen, cand.polit og MBA, formaður
Hevur starvast sum deildarstjóri á búskapardeild landsstýrisins. Síðani hevur Kári arbeitt í Landsbanka Føroya og Fígging Landsins.
Herit Albinus, MSc Econometrics and Mathematical Economics, Námslektari
Er námslektari á Fróðskaparsetrinum. Hevur verið limur í Búskaparráðnum.
Jóannes Jacobsen, cand. oecon , Ph.d. og adjunktur í búskaparfrøði
Er adjunktur á Fróðskaparsetrinum. Hann hevur starvast á CEBR á handilsháskúlanum CBS, sum er ein granskingardepil viðvíkjandi málum um búskaparvøkstur, nýmenning og produktivitet.
Erika Anne Hayfield, Ph.d. og lektari í samfelagsvísund
Er lektari á Fróðskaparsetrinum. Hon hevur áður starvast sum ráðgevi í Vinnumálaráðnum, og hevur royndir við arbeiði innan vinnulív og innan undirvísing, í Skotlandi og í Føroyum.
Sigurd Poulsen, cand.polit
Fyrrverandi Landsbanka- og Hagstovustjóri.
Mirjam Haraldsen, cand.merc. aud, statsaut. Grannskoðari
Hevur arbeitt sum grannskoðari tey seinastu mongu árini. Hon tók seg úr nevndini í summar vegna ov nógvar átroðkandi arbeiðsuppgávur í dagliga arbeiði sínum. Hon hevur ikki verið við at orða tilmælini.
Petur Alberg Lamhauge, cand.merc.aud
Fyrrverandi aðalstjóri í Fíggjarmálaráðnum. Hevur áður starvast sum stjóri fyri skattafyrisitingina.


text:
Orð og lag: Erling Hansen
Týtt: Kajfinn Hammer
1. Himmalsins dýrd Hann avklæddi Seg,
villigur ofraði Seg
fyri at keypa frá synd meg út,
gekk her hin tornfulla veg.
Niðurlag: Jesus mátti til Golgata til at frelsa meg;
Jesus mátti til Golgata, ei fann Hann annan veg!
2. Spaklyntur, stillur Hann gekk Sín veg,
syndarar søkti í neyð,
gjørdi bert væl, misskiltur tó varð,
leið fyri meg krossins deyð.
3. Kom, gev títt hjarta til Jesus nú,
alt fyri teg Hann jú gav;
frið Hann tær gevur og tína synd
søkkir í gloymskunnar hav.
Jesus mátti til Golgata til at frelsa teg,
Jesus mátti til Golgata, ei fann Hann annan veg.


text:
Brix er nýggj røð av baðirúmstilhoyri frá Sealskin, sum vit júst hava fingið á goymslu.
Vit hava eitt breitt úrval av Wavin og Danfoss gólvhitastýringum v.m.
Ein sera hentur ventilator til at fáa betri inniluft, samstundis sum hitin verður endurnýttur.
Við einum innbygdum dustsúgvara kanst tú lætta um reingerðina heima við hús.
Vit hava nú lág wc-modul frá Grohe á goymslu. Hesi eru einans 82 cm høg. Í pakkanum er eisini ein krom trýstpláta.
Vælegnað til tey, ið ikki hava atgongd til reint drekkivatn
Jákup Hanusson byrjaði í dag
Eins og nógv onnur, so fer Bárður niður at lesa víðari. Leiðin hjá honum liggur til Aalborg.
Í dag byrjaði Hanus Kruse í handilslæru.
Aster Leo Thorsen er júst byrjað at arbeiða á skrivstovuni.
Í gjár var síðsti dagur hjá Rógva á goymsluni hjá Svend Krosstein P/F
P/F Svend Krosstein hevur júst fingið sær ein nýggjan lastbil. Lastbilurin er av merkinum Volvo.
Á heimasíðuni Hús og heim kanst tú fáa íblástur og vegleiðing til títt heim.
Spar upp til 23% í tínari hitarokning við at skifta tínar gomlu termostatar um til Danfoss Eco termostatar.
Vit hava fingið eitt nýtt model av Grohe Red, ið gevur kókandi heitt vatn.
Vit selja battaríir av merkinum Grunda í størri pakkum. Støddirnar eru AA og AAA Alkaline. Hvør pakki kostar einans 85 krónur.
Súni Clementsen hevur júst staðið útbúgving innan handil
Øll, ið keypa eina hitapumpu til upphiting, kunnu søkja um at fáa meirvirðisgjaldið rindað aftur.
Skalt tú umvæla túnið, so hava vit rennur til endamálið, ið eru góðar til at leiða vatn burtur.
P/F Svend Krosstein hevur útvegað jarðhitaskipanina. Á grundstykkinum eru borað tvey jarðhitahol.
Skalt tú byggja nýtt, so kanst tú tvinna hitapumpu og luftskiftisskipan saman í eina heildarloysn og harvið spara pening
SEV og Umhvørvisstovan hava eina heimasíðu, har ein kann fylgja við tí nýggjasta innan burðardygga orku í Føroyum
Bárður Jónsson Stórá hevur júst staðið útbúgving innan handil & goymslu.
Vælkomin til okkara nýggju heimasíðu!


text:
- Tíðindi, mentan og ítróttur
Grønland venur í Føroyum
Teir skulu spæla tríggjar dystir her, móti Neistanum, H71 og VÍF, skrivar Sermitsiaq.
Ingi Olsen úr Vestmanna er venjari hjá grønlendska landsliðinum.
Hetta er fyrsta venjingarlegan hjá honum, síðani hann gjørdist venjari seint í november í fjør.
Ingi Olsen kennir væl grønlendska liðið, tí hann hevur verið hjálparvenjari hjá tí síðani 2014.
Grønlendska landsliðið skal vera við í stóru PANAM kappingini í Grønlandi í juni. Har verður spælt um trý pláss í heimsmeistarakappingini.
Sí eisini


text:
Tórshavn skal liva
Bergur A. Dalsgarð, valevni javnaðarfloksins til býráðsvalið í Havn
Tað er gott at búgva í og
kring Tórshavn. Her er trygt, list og tónleikur blóma og tað blívur alt meira
vanligt, at síggja og vera saman við fólki við fjølbroyttum lívsstílum. Leggja
vit okkum harafturat eftir at fremja útbúgving, grøna orku og burðardygdni, er
tað skjótt at Føroyar kunnu verða ein fyrimynd hjá øðrum smásamfeløgum.
Fyri at hetta skal blíva
veruligt, krevur tað tó, at vit gera Tórshavnar kommunu meira lokkandi og
livandi. Talið av ungum fólkum og børnum minkar í stórum í Tórshavn sum er, og
er hetta helst størsta hóttanin móti Føroyum sum heild. Savnaði útbúgvingarøki,
tætt knýtt at nýggjum og áhugaverdum fyritøkum, er ein týdningarmikil partur av
at steðga hesi gongdini, men tað eru eisini minni torskild og lættari ting vit
kunnu gera her og nú, fyri at gera tað meira liviligt í kommununi.
Íbúðir eru helst mest
átrokandi trupulleikin. Tað er alt ov dýrt og torført, at seta búgv í Føroyum.
Ung fólk hava sjáldan ráð ella hug til at keypa ella byggja hús, og íbúðirnar
vit hava eru alt ov dýrar. Tað er heilt einfalt ikki lokkandi hjá fólki, at
flyta heim aftur til foreldrini. Og tað er slett ikki lokkandi, at seta seg í
skuld fyri milliónir beint eftir lokna útbúgving. Tí mugu og skulu vit sum
kommuna gera alt vit kunnu, fyri at vit fáa fleiri og bíligari íbúðir. Vit mugu
hava øki, har ung fólk, børn og alt tað virksemi og lívið, sum hoyrir til har,
kunnu festa røtur.
At gagnnýta náttúruna vit
hava, vil eisini gera tað nógv meira lokkandi at búgva her. Tað er vakurt,
friðsælt og fult av íblástri at ganga runt í Føroyum. Tað er lekkurt at súkkla,
renna og ganga úti, og hetta er blivið uppaftur meira lokkandi við teimum
íløgunum kommunan longu hevur gjørt. Gera vit eisini t.d. eina breyt fyri
mountain bikes, fleiri og betri súkklubreytir so hvørt við umvæla vegirnar, og
gera tað lættari hjá børnum og vaksnum at koma út og njóta grønu økini í býnum,
verður tað heilt einfalt stuttligari at búgva her.
List og tónleikur eru
somuleiðis í øðrumhvørjum kjallara í Tórshavnar Kommunu. Hvussu týdningarmikið
hetta er, kann bara undirmetast. At vera í einum øki, sum er fult av
vakurleika, undrunarsomum verkum og skapanarhuga, er dreymurin hjá flest øllum
fólkum – ungum eins væl og gomlum. Tórshavnar Kommuna ger og hevur gjørt nógv,
fyri at stuðla hesum – hygg bara at nýggja musikkskúlanum – men vit kunnu altíð
gera meira og fyri lutvíst lítið av peningi.
Tórshavn skal vera
lokkandi. Her skulu vera bíligar íbúðir, ein náttúra vit kunnu njóta í friði og
ítrótti, og list úti í gøtunum eins væl og inni. Tórshavn skal vera eitt stað,
har bæði útlendskir og føroyskir ungdómar vilja búgva. Tórshavn skal liva.


text:
“Kongeriget Danmarks Strategi for Arktis 2011-2020” á Østrøm
Týsdagin 6 november fer Arktiski ambassadørurin hjá Danmark, Klavs A. Holm, at tosa um Arktis.
Arktiski ambassadørurin hjá Danmark, Klavs A. Holm, fer at leggja fram høvuðstankarnar í “Kongeriget Danmarks Strategi for Arktisk 2011-2020”, og Hanna í Horni frá Løgmansskrivstovuni kemur at greiða frá um luttøku Føroya í arktiska samstarvinum
Skrá:
13:00 Sigurð í Jákupsstovu, rektari, bjóðar vælkomin
13:10 Klavs A. Holm, Arktiskur ambassadørur, “Kongeriget Danmarks Strategi for Arktis 2011-2020”
13:50 Hanna í Horni, Løgmansskrivstovan, “Luttøku Føroya í arktiska samstarvinum”
14:00 Spurningar og kjak
14:30 Kaffi og smákøkur
15:00 Tiltakið endar
Tiltakið verður á Østrøm, Skálatrøð 18, Tórshavn, og byrjar klokkan 13.
Øll eru vælkomin
Her er møguligt at taka niður strategiskjalið fyri Kongeriget Danmarks Strategi for Arktisk 2011-2020
------------
Nærri upplýsingar kunnu fáast við at venda sær til Jens Christian Svabo Justinussen, adjunktur í samfelagsfrøði á Søgu- og Samfelagsdeildini, Fróðskaparsetur Føroya. Email: jensj@setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Á kommunuskrivstovuni er eitt lærupláss í skrivstovuyrkjum – fyrisiting – leyst at søkja.
Umsøkjarar mugu hava staðið FHS prógv, ella prógv frá Gymnasialum miðnámi (HH-, Students- ella HF prógv).
Lærutíðin verður fastløgd alt eftir, hvat prógv næmingurin hevur frammanundan.
Løn verður veitt eftir sáttmála millum Kommunala Arbeiðsgevarafelag Føroya og Starvsmannafelagið.
Umsóknir, saman við prógvum og møguligum viðmælum, skulu verða Nes Kommunu í hendi í seinasta lagi 17. august 2018.
Viðmerk skrivstovunæmingur.
Nes Kommuna
Fo-650 Toftir
www.nes.fo
nes@nes.fo


text:
Judo Føroyar 29.05.2018 (14:58)
Føroyinguri norðurlendskur meistari
Veteranurin og legendan Búgvi Poulsen frá Havnar Judofelag (Horsens Judo Klub – DK) endurtók góðu úrslitini frá árunum frammanundan og dróg eitt Norðurlendskt Meistaraheitið heim til Føroya. Aftan á 4 harðar dystir í vektbólkinum undir 81 kg., kundi hann trína fram á ovasta pláss á sigurskamlinum sum vinnari av gull heiðursmerkinum.
Vikuskiftið 26. og 27. mai 2018 hevði danin Roland Vogt sína fyrstu uppgávu sum coach fyri føroyska judolandsliðið. Uppgávan var Norðurlendska Meistarakappingin, sum hesa ferð varð hildin í Hillerød í Danmark.
Tilsamans vóru 12 ungir menn og kvinnur úttikin til uppgávuna.
Búgvi Poulsen bleiv tann stóri sigursharrin. Í einum sterkum bólki fyri veteranar undir 81 kg. kom hann frá kappingini sum vinnari, eftir ein sera sannførandi sigur á danska meistaranum fyri veteranar undir 40 ár.
Bárður tók øll á bóli
Bárður Hentze Lenvig úr Havnar Judofelag vísti seg sum tann, sum tók øll á bóli í hesi kappingini. Við 3 sigrum í vektbólkinum undir 66 kg. í U21 vísti hann stór evni. Hann vann teir dystirnar, sum man skal vinna, fyri ikki at vera marginalleikari. Bárður er ikki nakar marginalleikari. Hann er eitt talent við stórum menningarmøguleikum. Hann vísti stóra taktiska fatan og gjøgnumgangandi gott judoforstáilsi. Hann tapti eisini 2 dystir. Til tann danan, sum seinni vann kappingina og til bronsuvinnaran, sum var úr Finnlandi. Bárður stendur eftir við einum fantastiskum 7. plássi í hesi hørðu kappingini.
Felagin frá Havnar Judofelag, Dánjal á Krákusteini, var eisini við í U21 kappingini í vektbólkinum undir 66 kg. Hann fekk nakrar stuttar dystir, har hann vísti nakrar fínar taktir. Hann umsetti coaching til praktikk á ein lættan hátt, og vísti, at her eru viðurskifti at arbeiða við, sjálvt um hann tapti báðar dystirnar.
Hjá kvinnunum var Silja Johannesen úr Sunda Judofelag í kapping leygardagin. Hon stillaði upp i vektbólkinum undir 70 kg. Hon tapti báðar sínar dystir, millum annað móti Emilie Sook úr Danmark, sum júst nú luttekur í kvalifikatiónskapping til OL í Tokyo 2020. Silja kláraði seg væl í báðum dystunum og vísti góðar kvalitetir, sum kunnu brúkast til framtíðar arbeiði.
Í blandaðum vektbólki undir og yvir 78 kg. luttók Hansa Torgerð Ellingsgaard, eisini frá Sunda Judofelag. Hetta var hennara fyrsta luttøka í altjóða kapping. Unga kvinnan fekk harða mótstøðu og fekk tíverri ikki nógvar minuttir á máttuni. Kvinnujudo í Føroyum er á byrjunarstøði, men við vaksandi talið av kvinnum í judo er hetta eitt spennandi øki við nógvum menningarmøguleikum.
Sanna Nolsøe Djurhuus frá Oxford Judo luttók í einum blandaðum vektbólki við undir og yvir 78 kg. Tað bleiv til nakrar fáar minuttir á norðlendsku máttunum, og vit hava eina rúgvu at arbeiða við framyvir.
Nikolai Sigurðsson frá Klaksvíkar Judofelag kappaðist hjá monnum undir 73 kg. Nikolai fekk ein truplan dag við harðari mótstøðu, men hann kom væl nøgdur úr kappingini hóast tap. Hann kendi, at hann fekk nakað við sær frá báðum dystunum og er klárur at stríðast framyvir.
Føroyar stillaðu upp við tveimum dupultkappingum, nevniliga Petur Sigurð Johannesen úr Havnar Judofelag, sum kappaðist bæði hjá monnum og veteranum. Hjá monnum gjørdist Petur Sigurð nr. 2 í innleiðandi bólkinum, sum gav honum plass í semifinaluni. Hesa tapti hann til hann, sum seinni vann kappingina, og harvið tryggjaði Petur Sigurð sær bonsumedaljuna.
Í veteranbólkinum var kappingi um gullið millum 4 menn, og tá dagurin var liðin, stóð Petur Sigurð við silvurmedaljuni um hálsin. Petur Sigurð gjørdist javnur við vinnarin í vunnum dystum við danska vinnaran men gjørdist nr. 2 eftir stigum. Gott og stabilt av Petur Sigurð.
Ein annar luttakari í dupultkapping var Sigmundur Johansen frá Skálafjarðar Judofelag. Í báðum bólkunum møtti hann harðari mótstøðu. Hann vann ein sigur í fyrsta umfari í kappingini hjá monnum, har hann vann trygt á einum norðmanni. Hinir dystirnir vóru harðir, og Sigmundur mátti lúta í øllum teimum dystunum.
Í U18 kappingini høvdu vit tríggjar luttakarar við. Bjarni Kyrri Ólavsson í bólkinum undir 50 kg., og Fríði Magnusson Carlsson í bólkinum undir 55 kg., báðir frá Havnar Judofelag, umframt Aleksandur Christensen frá Sunda Judofelag. Hann stillaði upp í bólkinum undir 81 kg.
Ung talentir
Bjarni vísti góðar taktir og vísti, at hann hann hevur sans fyri taktikki og rørslu. Hann hevur evnir til framtíðar arbeiði. Alexandur er óvanliga sterkur, og hann gav sínum mótstøðumonnum ein skarpan gang. Landsliðsvenjarin og hann gleða seg til framtíðar arbeiði.
Mótstøðmenninir hjá Fríða gjørdust bilsnir yvir hansara støði og evnir at leypa á fleiri vegir (ein eginleiki fyri ein góðan judoleikara). Sjálvt um hann tapti báðar dystirnar, vísti hann høgt støði, og hann fer heilt vist at vinna dystir í framtíðin og til næstu Norðurlanda Meistarakappingina, sum komandi ár verður í Finnlandi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Uppskotið um veiðugjøld, sum landsstýrismaðurin legði fram í fyrru tingsetu, fall burtur tá ið løgtingi fór í summarfrí, tí skal uppskotið leggjast fram av nýggjum.
- Uppskotið skal nú leggjast fram av nýggjum, og landstýrismaðurin hevur arbeitt við uppskotinum, sigur Bjørt Samuelsen, forkvinna í vinnunevndini.
Forkvinnan væntar onkrar broytingar, og sigur eisini at tað er neyðugt fyri at uppskotið skal kunna fáa 17 atkvøur ella meira.
- Vit eru ein minnuluta samgonga, men eg vænti at tað fer at bera til at fáa ein part av andstøðuni við, tá ið tað er rímiliga breið semja um, at man skal hava eitt veiðugjald á tilfeinginum.
Bjørt Samuelsen viðurkennir, at nú tá ið í seinasta tingárinum hjá hesari samgonguni verður skotið í gongd, verður alt eitt sindur truplari, men sigur tó, at samgongan hevur klárað fleiri av teimum stórmálunum, sum hon hevur lagt sær fyri, og tí vónar hon eisini at lógin um veiðugjød verður samtykt stutt eftir at uppskotið er lagt fram.
- Vit fara í gongd við síðsta valskeiðið nú, og tá er alt eitt sindur truplari, men eg vóni at vit fáa hetta avgreitt skjótt, og at andstøðan, ella ein patur av henni eisini er við í tilmælinum.
Seinastu tíðina hava gitingar verið um, at val verður útskrivað í heyst, men Bjørt Samuelsen vónar, at samgongan fer at halda alt samgonguskeiðið, men viðgongur at avbjóðingar eru fyri framman.


text:
Søluátak í Íslandi
Umboð fyri Sirri hevur verið í Íslandi í nakrar dagar í novembur og gjørt eitt søluátak fyri at marknaðarføra ullvørurnar hjá Sirri.
Nógvir handlar, ið selja ullvørur, blivu vitjaðir. Áhugi var fyri vørunum hjá Sirri, og áhugi var eisini at fáa samstarv í lag. Onkur var, sum vísti seyðaskinnunum serligan áhuga.
Eitt felag er í Íslandi, sum selir ullvørur til umleið 140 handlar í Íslandi. Tað felagið hevur Sirri gjørt eina avtalu við, um at gera eina royndarframleiðslu av vørum frá Sirri. Tað kann eitt nú vera vovin teppir, bundnar troyggjur og gestabøkur og skógvar úr skinni.
Sirri takkar fyri stuðulin frá Vinnuframa og vónar at marknaðurin hjá Sirri fer at vaksa av marknaðarføringsátakinum.
SEINASTU TÍÐINDI
Nýggjur leiðari settur á Vinnuframa
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…


text:
Eyðun Klakstein 11.02.2018 (16:13)
Kent íslendskt tónaskald funnið deytt í Berlin
Heiðurslønti íslendski komponisturin Jóhann Jóhannsson var um vikuskiftið funnin deyður í íbúð sínari í Berlin. Tað skrivar Reuters.
– Tað er við stórari sorg, at vit kunnu kunnu vátta, at okkara góði vinur Jóhann er deyður. Vit hava mist eitt av evnaríkastu fólkunum, vit hava fingið møguleikan at arbeiða saman við, sigur Redbird Music Management, sum umboðaði Jóhann Jóhansson, í einari fráboðan.
Jóhann Johansson var bert 48 ára gamal, nú hann doyði, og hann er best kendur fyri at gera tónleik til filmin The Theory of Everything, sum hann vann eina Golden Globe heiðursløn fyri í 2014. Í 2015 var hann tilnevndur eina Oscar heiðursløn fyri tónleikin til filmin Sicario.
Jóhann Jóhansson var nógv umbiðin í filmsvinnuni, og hansara eyðkennið var at blanda elektróniskan tónleik saman við klassiskum orkesturtónleiki.
Jóhann Jóhansson var úr Reykjavík, og hann átti eina dóttir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ein av fremstu uppgávum felagsins er at samráðast um sáttmálar og avtalur vegna limirnar. Stór orka verður løgd í hetta arbeiði, tí úrslitini hava so stóra ávirkan á gerandisdag limanna - bæði nú og framyvir. Tá ið samráðingar eru, samstarvar nevndin við maskinmeistarar innan viðkomandi sáttmálaøki og hetta kann hava stóran týdning fyri úrslitið av samráðingunum.
Niðanfyri eru sáttmálarnir, ið Maskinmeistarafelagið hevur gjørt. Um tú hevur spurningar er tú væl komin at ringja til okkum á tlf. 31 47 18.
Sáttmálar
Ein av fremstu uppgávum felagsins er at samráðast um sáttmálar og avtalur vegna limirnar. Stór orka verður løgd í hetta arbeiði, tí úrslitini hava so stóra ávirkan á gerandisdag limanna - bæði nú og framyvir. Tá ið samráðingar eru, samstarvar nevndin við maskinmeistarar innan viðkomandi sáttmálaøki og hetta kann hava stóran týdning fyri úrslitið av samráðingunum.
Fiskiskip
Fastlønaravtala
Grønlendsk skip
Land og kommunur
Privat virkir á landi
Handilsskip
Fremmand skip undir FAS
Maskinmeistarar í Grønlandi
SPEKT Hevur gjørt eina kanning fyri Maskinmeistarafelagið av skattaviðurskiftum hjá maskinmeistarum, sum sigla í Grønlandi.
Samdøgursfrádráttur
Vit skulu skoyta upp í hesa frágreiðing hjá SPEKT, at um persónar umframt inntøkuna í Grønlandi, hava skattainntøku í Føroyum, so er loyvt at draga frá samdøgursfrádrátt kr. 300 í samband við hesa ársuppgerð.


text:
Orð og lag: Philip Paul Bliss
Týtt: Victor Danielsen
1. Øll verðin í deyða og myrkrinum lá,
men ljósið á jørð varð Jesus;
hann steig upp sum sólin úr náttini tá,
og ljósið á jørð varð Jesus.
Niðurlag:
Kom til hitt ljós, tað lýsa skal tær!
Undurfult rann tað upp fyri mær;
tað gav mær sjón, tá blindur eg var;
ja, ljósið á jørð er Jesus!
2. Og myrkrið veik burtur, tað misti sín mátt,
tí ljósið á jørð er Jesus;
og frelsa og lív til tey deyðu er nátt,
tí ljósið á jørð er Jesus.
3. Áh, sál, tú, sum gongur í angist og frykt,
hoyr, ljósið á jørð er Jesus!
Í honum er friður og hvíldarstað trygt;
tí ljósið á jørð er Jesus.
4. Á jørð og í Himli er sólin bert hann,
ja, ljósið er eina Jesus;
og sæl er tann sál, sum ta sólina fann,
hitt æviga ljósið, Jesus!


text:
Mikudagin 26/7-2017 skipaði SÁL fyri einum fakligum og sosialum summartiltaki í Føroyum, í hølunum hjá Sernám, har øll føroysk sálarfrøðilesandi vóru boðin við. Áleið 20 lesandi møttu upp og lurtaðu eftir framløgum frá Kára Leivssyni, Lív Højsted Horsdal og Oddbjørg Balle.
Kvøldið byrjaði við at Trygvi í Liða, formaður í SÁL, bjóðaði vælkomin og í stuttum greiddi frá nýggju mentorskipanini, sum nevndin í SÁL hevur arbeitt við seinasta árið.
Fyrstu framløguna helt sálarfrøðingurin, Kári Leivsson. Hann greiddi millum annað frá hansara yrkisleið sum sálarfrøðingur, og hvørja gleði hann hevði havt av at arbeiða sum sálarfrøðingur í Noregi, áðrenn hann flutti heim til Føroyar at arbeiða. Víðari greiddi Kári frá hansara virki sum sjálvstøðugur sálarfrøðingur á Sálarfrøðistovuni, har hann serstakliga arbeiðir við viðgerð. Kári legði harumframt ymisk hagtøl fram, ið hann hevði savnað saman seinastu 8-10 árini.
Eftir framløguna hjá Kára hildu vit ein stuttan steðg, har borðreitt var við pitsa. Her fingu limirnir møguleika fyri at seta spurningar til Kára og rita seg inn í mentorskipanina.
Eftir steðgin helt Lív Højsted Horsdal eina framløgu. Lív greiddi millum annað frá, hvussu tað var at vera nýútbúgvin sálarfrøðingur í Føroyum, og serstakliga um, hvussu tað var at vera sjálvstøðug so tíðliga á yrkisleið síni. Lív greiddi millum annað frá, at hóast tað var sera áhugavert og gevandi at vera sjálvstøðug, so var hon tó glað um at hava fingið parttíðarstarv í barna- og ungdómspsykiatriini, tí har hevði hon ein leiðara og starvsfelagar at heita á í truplum støðum. Umframt at greiða frá fyrimunum og vansum við at vera nýútbúgvin og sjálvstøðug, greiddi Lív frá, hvussu tað var at uppnáa autorisatión í Føroyum.
Seinastu framløguna helt sálarfrøðingurin Oddbjørg Balle, ið er leiðari á Barnaverndarstovuni í Føroyum. Oddbjørg greiddi millum annað frá hennara yrkisleið sum sálarfrøðingur, og um starvið sum leiðari á Barnaverndarstovuni. Umframt hetta greiddi Oddbjørg frá, hvørjar uppgávur Barnaverndarstovan tekur sær av.
Eftir framløguna hjá Oddbjørg takkaði Frida Poulsen, næstforkvinna í SÁL, fyri framløgurnar og uppmøtingina, umframt at hon lýsti við árliga aðalfundinum hjá SÁL, ið verður mánadagin 18/9-2017 í Keypmannahavn. Eftir tiltakið á Sernám fóru vit oman á Hvonn, har prátað varð um bæði faklig og ikki-faklig viðurskiftir.


text:
Í februar 2015 legði arbeiðsbólkur fram frágreiðing nevnd Virkisætlan fyri elorkuøkið við 26 tilmælum um, hvussu skuldi landsins orkupolitikkur skal fremjast í verki.
Mælt verður til, at Føroyar gerast minni tengdar at oljuinnflutningi við at byggja munandi út við varandi orkuframleiðslu, samstundis sum føroyska oljunýtslan verður flutt til elorku.
Umboð frá Jarðfeingi, SEV, Vinnumálaráðnum og Dansk Energi hava mannað arbeiðsbólkin, og ein stýrisbólkur við umboðum frá Kommunufelagnum og Vinnumálaráðnum hevur havt eftirlit við arbeiðinum.
Frágreiðingin er at finna her
Greiningar og arbeiðsskjøl eru at finna her


text:
Tíðindaskriv
10.04.2018 - 07:38
Mentan > Samfelag & Politikkur > Annað
Nær: Hóskvøldið 12. apríl. Dyrnar lata upp kl. 19. Titakið byrjar 19.30
Hvar: Smæran, J. H. Schrøtersgøta 7
Kostnaður: Tiltakið er alment og ókeypis
Nevndir eru valdar at stýra. Tær hava evstu ábyrgd av stovnum, fyritøkum, grunnum og feløgum. Tær seta stjórar og loysa teir úr starvi. Tær seta karmarnar og kósina hjá organisatiónini og starvsfólkunum.Hóskvøldið 12. apríl viðgera vit nevndir, netverk og vald.Ingibjørg Berg, stjórnmálafrøðingur: Nevnd og nevndarvalHvør er leikluturin hjá einari nevnd og hvussu verða nevndir valdar? Ingibjørg Berg greiðir frá hvussu nevndir verða skipaðar og munum á nevndarbygnaðum í almenna og privata geiranum.Súsanna Olsen, stjórnmálafrøðingur: Nevndir og valdNevndirnar eru valdar at stýra, men stýrir nakar nevndunum og teirra avgerðum? Hví hava summar nevndir størri vald enn aðrar? Súsanna Olsen greiðir frá muninum millum beinleiðis valdi og óbeinleiðis valdi.Christoph Houman Ellersgaard, ph.d., og Anton Grau Larsen, ph.d.: Danska úrvalsliðiðÍ Danmark sita fáir persónar á veruliga valdinum. Tey mynda danska úrvalsliðið. Tað er niðurstøðan hjá Christoph Ellersgaard og Anton Grau Larsen, sum hava granskað í donskum nevndarnetverkum og skrivað bókina Magteliten.Sveinur Tróndarson, stud.bach.pol: Tey útvaldu í FøroyumHvussu sær føroyska nevndarnetverkið út og hvat eyðkennir netverkið? Ganga summir persónar oftari aftur enn aðrir? Hava vit eitt úrvalslið í føroyska nevndarnetverkinum? Greiningin hjá Sveini Tróndarsyni tekur støði í netverksgreining av almennu og privatu nevndunum í Føroyum.Eftir innsløgini verður kjak.


text:
Tað er ein sannroynd, at nógvir skaðar eru í hondbólti – teir meira álvarsligu í flestu førum um knæ- og akslaliðin, og teir meira vanligu um fótlið, handlið og fingrar.
Vit býta vanliga sundur í skaðar, har kropsbeinini koma saman og kunnu liðast, t.d. brósk, spengur og liðbond, men eisini vøddaskaðar og skaðar, har kropsbeinini brotna. Vandin at fáa skaðar, har kropsbeinini brotna, minkar munandi, tá ein er kropsliga virkin, men vandin at fáa hinar skaðarnar veksur, tá ein íðkar hondbólt og annan ítrótt.
Skaðar á brósk, spengur, liðbond og vøddar kunnu flokkast í mun til, hvussu teir henda.
Talan er um bráðfeingis skaðar á vøddar, ella har liðhylki í einum verður tvingað út um tað, vevnaðurin í liðhylkinum tolir, so at brósk, liðbond og spengur fáa skaða. Og so skaðar, har kroppurin er overvaður. Hesir skaðar, sum eisini verða nevndir sprongdarskaðar, koma so líðandi og stava frá endurtøkum, ið samanlagt skaða vevnaðin.
Vanliga verður sagt, at ein av fýra skaðum er bráðfeingis, ímeðan orsøkin til nógv flestar skaðar er, at kroppurin er overvaður. Nevnast kann eisini, at flestu ítróttaskaðar henda, tí vitanin um, hvussu venjing ávirkar kroppin, er lítil, og tí spælarin ikki tekur til eftirtektar tekini, kroppurin fráboðar.
Føroyska læruætlanin leggur upp til at menna haldgóðar hondbóltsspælarar, har tørvurin hjá barninum/spælaranum er í miðdeplinum. Tað krevur, at venjarin er árvakin og hugsar um framtíðina hjá spælaranum heldur enn bara til næsta dystin.
Eingi føroysk hagtøl vísa, hvussu nógvir skaðar eru, men ein donsk kanning vísir, at hvørja viku hevur ein av fimm hondbóltsspælarum skaða


text:
Óheftir búskaparfrøðingar, typist universitetsøkonomar, vístu seg at raka nógv betri í sínum metingum enn IMF. Fleiri búskaparfrøðingar skriva bloggar, og havi eg links til fleiri teirra úti til høgru her á mínum bloggi.
Notwithstanding the recent bout of financial volatility, the world economy still looks well set for continued robust growth in 2007 and 2008. While the U.S. economy has slowed more than was expected earlier, spillovers have been limited, growth around the world looks well sustained, and inflation risks have moderated. Overall risks to the outlook seem less threatening than six months ago but remain weighted on the downside, with concerns increasing about financial risks.
Tað var nakað sama mynstur, vit sóu í Føroyum, tá kreppan rakti. Metingarnar frá stovnum sum Landsbankin, Fíggjarmálaráðið og Búskaparráðið vóru skeivar. Tey fóru í skuldarfellupanikk. Betri metingar og ráð komu frá einstaklingum sum Johnny í Grótinum og Hermann Oskarsson.
Johnny segði (sum endurgivið her) um meting hjá Landsbankanum í apríl 2009:
"forferdiligt tvætl".
Tað var í tí frágreiðingini, Landsbankin ávaraði um, at fíggjarlógarhallið, sum framskrivingar mettu til 800 mió kr, mátti ikki vera størri enn 500 mió kr fyri at varðveita kredittvirðið -- og mælti til at tátta í. Tvørturímóti helt Johnny, at kredittvirði landsins kundi fáa óbøtaligan skaða, um landsstýrið
"í andsøgn við alt búskaparligt vit og skil"framdi ein kontraktivan fíggjarpolitikk, meðan privati eftirspurningurin var í minking, og hann vísti í Sosialinum á at landið hevði eina nettoogn uppá 2 mia kr, ið landið kundi brúka til at halda búskapin koyrandi. Burturúr hesum fekk Sosialurin yvirskriftina "Búskaparfrøðingur: Tømið landskassan!" og setti hana á forsíðuna. Sosialurin helt sikkurt, at hetta vísti at økonomar eru ábyrgdarleysir, men veruleikin er, at tilmælið var akkra tað rætta.
Tá Fíggjarmálaráðið, sum fyrireikaði ein kreppupakka (sokallaði ólavsøkupakkin: her og her) sum skuldi bæði spara og skapa vøkstur í senn, tíðliga spældi út við uppskoti um lønarsteðg við afturvirkandi kraft (t.e. longu avtalaðar lønarhækkanir skuldu annullerast), mælti Hermann staðiliga frá og segði, at kontraktivur fíggjarpolitikkur samstundis sum kraftigur niðurgangur er í búskapinum fer ikki at minka um hallið á fíggjarlógini, og kanska øvugt. Hermann skrivaði tá eisini grein í Sosialin har hann greiddi frá búskaparfrøðini aftanfyri: The Paradox of Thrift.
Í kjaki á internetinum mælti eg -- á ólavsøku: 28 juli -- eisini Løgtinginum til at fella ólavsøkupakkan, tí
alt tað stimbrandi er longu samtykt, og tí atkvøður man reelt bara fyri tí tálmandi partinum.
Í øllum førum bleiv ólavsøkupakkin ikki til nakað. Men búskaparkjakið varð skeiklað í fleiri ár frá 2009 av og fram, serliga eftir frágreiðingina hjá Búskaparráðnum á heysti í 2009. Umframt at talan var um eina tunna analysu, so varð henda frágreiðing eisini misbrúkt av m.a. Vinnuhúsinum.
IMF hevur sum nevnt rættað upp uppá sína ráðgeving. Men neyðugt er eisini við eini eftirmeting í Føroyum, sum kann vera henda: Hvussu ber tað til, at Búskaparráðið í 2009 kom við metingum og tilmælum, sum vóru høvuðsatvoldin til at trupult var at hava skilagott búskaparkjak í fleiri ár og harvið gjørdu búskaparkreppuna verri enn neyðugt og verri enn hon annars hevði verið? (Eg havi hug at bera eitt sindur yvir við Landsbankanum her, tað er (var) so at siga teirra uppgáva at vera stúrin um gongdina, meðan Búskaparráðið eigur ikki taka slíkar atlit í sínum analysum.)
Í 2009 var ikki bara eitt sera keðiligt tíðspunkt at koma við frágreiðing, ið førdi til kontraktivan fíggjarpolitikk, tað var eisini um nakað tað árið, har tað skuldi verið mest innlýsandi fyri øllum við búskaparligum skili, at tað var ikki kontraktivan men ekspansivan politikk, Føroyar høvdu tørv á.
Nú nýtt Búskaparráð er valt (og tíverri við einum afturvali ímillum) hevði kanska verið hóskandi at nýggja Búskaparráðið hugdi aftur uppá gomlu metingarnar og tilmælini, og gjørdi sær sína meting av, hvussu man kundi fara so skeivur í 2009. Kanska kann tað viðvirka til at forða fyri, at nýggja Búskaparráðið ger líka stórar brølarar sum tað gamla.


text:
13. Okt 2018
Nýggj bók í røðini Skakandi tilburðir er komin út. Hetta er 13. bókin. Bókin er innbundin, er 140 blaðsíður og kostar 259 kr. ...
13. Okt 2018
Vestmanna kirkja. 14.10 kl. 11.00. Fermingarguðstænasta í Vestmanna kirkju. Marjun í Kálvalíð Hesi verða fermd: Páll...
13. Okt 2018
Myndirnar eru tiknar í Sandavági. ...
13. Okt 2018
Fyrsta flogfarið er ávegis til Føroyar, tað kemur úr Keypmannahavn og skal lenda kl. 7.40 - eftir ætlan skulu 6 flogfør koma í dag.Eftir...
13. Okt 2018
KOYRILÍKINDISyðradalur - kl. 07:04 Hvassur vindur, í hvirlunum upp til 33 m/sGjáarskarð - kl. 06:55 Skrið, í hvirlunum upp til 28 m/sKambsdalur - kl. 06:45...
13. Okt 2018
20.s.e.trinitatis, Sandavágs kirkja kl. 11.00 Inga Poulsen Dam, eisini verður barnadópur. ...
12. Okt 2018
Nógvi vindurin, sum er í løtuni kemur at halda á alla nátt, mitt í nátt verður vindferðin 22m/sek, ættin verður landsynningursunnan, hitin fer at liggja...
12. Okt 2018
KOYRILÍKINDISyðradalur - kl. 21:54 Hvassur vindur, í hvirlunum upp til 26 m/sGjáarskarð - kl. 21:25 Stormur, í hvirlunum upp til 36 m/sHeltnin, Oyndarfjarðarvegurin - kl....
12. Okt 2018
Presturin Heri Jógvanson Joensen vitjar í Vágsbotni og gongur túr við hundinum úti í Havnardali. Filmurin er gjørdur í sambandi við átakið hjá Fólkaheilsuráðnum ABC...
12. Okt 2018
Hagstovan skrivar:Fólkatalið var 51.060 tann 1. august. Tað vaks við 815 fólkum ella 1,6% í 12-mánaðar skeiðinum 1. septembur 2017 – 1. septembur 2018....
12. Okt 2018
Hagstovan skrivar:Tølini fyri lønargjaldingarnar fyri august eru nú tøk í Hagtalsgrunninum, útgreinaði á kyn, vinnugrein og bústaðarøki hjá løntakarum.Í 3. ársfjórðingi vóru 2.290 milliónir...
12. Okt 2018
Fagraberg er á Fuglafirði við 1.800 tonsum av sild, sum teir landa til Pelagos.Fagraberg hevur roynt norðanfyri á umleið 65N og 5V, har royna...
12. Okt 2018
Partrolararnir Breiðanes og Hamranes hava í dag landað 110.000 pund í Hvalba, teir høvdu 40.000 pund av upsa og harafturat tað, ið teir seldu...
12. Okt 2018
Lerkur og Rankin landaðu í gjár til Faroe Origin í Runavík, teir høvdu tilsamans 120.000 pund, meginparturin var blálonga.Teir hava roynt eystanfyri hendan túrin....
12. Okt 2018
Vága kommuna søkir eftir kommunustjóra at byrja í starvi 1. januar í 2019, ella skjótast gjørligt. Vit geva okkum stundir at bíða eftir tí...
12. Okt 2018
J K Petersen skrivar: Í dag 12. oktobur fyllir Ragnhild A. Petersen vanliga nevnd Gugga 70 ár. Guggan hevur...
12. Okt 2018
Ísambandi við at olja bráar á sjónum við róðrarneystið hjá Miðvágs Róðrarfelag, heitir kommunan á íbúgvar í Húsabrekku um at kanna eftir, um leki...
12. Okt 2018
Eftir ætlan skuldu 20 flogfør avgreiðast um Vága Floghavn í dag, men av tí at veðurforsøgnin sigur frá óveðri í kvøld, so eru 4...
12. Okt 2018
Enn merkir vanligi lønmóttakarin onki til 100-tals milliónirnar, sum fossa niður í landskassan frá ali- og fiskivinnuni. Slagorðið hjá løgmanni, og sum...
12. Okt 2018
Nógvar avlýsingar eru væntandi í dag - longu nú avlýsa Smyril og Teistin.12. okt: Avlýsing á leið 60Fyri veður verður fyribils siglt soleiðis á...
12. Okt 2018
Línubáturin Volunteer landar á Eiði, teir hava 26.000 pund, størsti parturin er toskur og hýsa.Volunteer hevur roynt eystan- og norðanfyri, teir byrjaðu túrin 8....
12. Okt 2018
Leygardagin 13. oktober 2018 verður á Sandinum í Vági avdúkað standmynd av Tofta Regin, sum livdi í Vági umleið ár 1450. ...
12. Okt 2018
Smábátar bjóða í morgun 5.400 pund út á Fiskamarknaðinum.Trýst á avreiðingarplássini fyri at síggja avreiðingarnar.GÓLVSØLU YVIRLITSølur 12-10-2018 Søla Nr. 102521 ...
12. Okt 2018
Trolbáturin Skálafossur landar 30.000 pund til Barðið í Havn, størsti parturin av veiðuni er toskur.Skálafossur hevur roynt norður úr Mykinesi, teir byrjaðu túrin 7....
12. Okt 2018
Garnaskipið Túgvusteinur landar til Barðið í Havn, teir hava 24.000 pund, meginparturin er svartkalvi.Túgvusteinur hevur roynt vestanfyri, teir byrjaðu túrin 8. oktober.TÚGVUSTEINURVN 86 ...
12. Okt 2018
Línuskipið Pison landar á Kósini, teir hava 40.000 pund.Pison hevur roynt norðanfyri, teir byrjaðu túrin 7. oktober.PISONKG 476 - (1636) Avreiðingar...
12. Okt 2018
Norðingur fór at sigla inn av sildafeltinum norðanfyri tíðliga í gjár, teir hava 500 tons av sild, sum teir skulu landa í Kollafirði, Norðingur...
12. Okt 2018
Garnaskipið Thor landa til Barðið í Havn, teir hava 22.000 pund, har størsti parturin er svartkalvi.Thor hevur roynt vestanfyri, teir byrjaðu túrin 8. oktober.THORVN...
12. Okt 2018
Í løtuni er keðiligt veður við Írland, og hevur ódnin fingið navni Callum. Callum er á veg norðureftir móti okkum, og rakar okkum væntandi seint...
12. Okt 2018
Sandavágsmenn vóru á fjalli á Oknadali í gjár, her eru nakrar myndir, sum Sigurð Fríði Fróðason hevur tikið ...
11. Okt 2018
Sí myndir frá dystinum her.Les beinleiðis dystarfrásøgnina her. ...
11. Okt 2018
Les beinleiðis dystarfrásøgnina her. ...
11. Okt 2018
...
11. Okt 2018
...
11. Okt 2018
KÍF og VÍF skuldu eftir ætlan spæla ein dyst í Okkara-deildini í hondbólti hjá monnum sunnudagin, men liðini eru blivin samd um at flyta dystin...
11. Okt 2018
Fyrr í vikuni skrivaði in.fo, at Atlantic Airways skal flúgva til Amsterdam í summar. In.fo hevði ikki fingið tað vátta frá Atlantic Airways. Nú sigur...
11. Okt 2018
SSL: Boðað verður frá nógvum vindi fríggjadagin og leygardagin. Vána veðrið kann føra til óstøðuga ferðslu á sjógvi og landi, og Strandfaraskip Landsins heita tí...
11. Okt 2018
Nú er greitt, hvussu manslandsliðið verður mannað til dystirnar móti Montenegro og Danmark síðst í mánaðinum.Hópurin varð kunngjørdur á tíðindafundi í høvuðssætinum hjá BankNordik fyri...
11. Okt 2018
Í tíðindamiðlunum og teimum sosialu miðlunum verður í løtuni dúgliga róð fram undir, at samgongan er í tvíningum í spurninginum um kvotur mótvegis fiskidøgum....
11. Okt 2018
Norðfra, í framleiður og selur føroyskar fiskavørur, verður við á Kulturnatten på Folketinget nú fríggjadagin 12 oktober. Hetta er ein liður í...
11. Okt 2018
Lars Olsen hevur havt sín seinasta fund við spælarunum, áðrenn dystin móti Aserbadjan, og nú er greitt, hvørjir teir fyrstu ellivu verða, ið venjarin...
11. Okt 2018
Í morgun fóru teir á fjall á Oknadal í Sandavági, eisini eru teir í Syðraseyð, miðvingar eru eisini á fjalli í minst einum haga...


text:
Kaj Leo spyr um springaradráp
17. september 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Høgna Hoydal, landsstýrismanni í veiðimálum, ein skrivligan fyrispurning (§ 52a) um springaradráp. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørjar lógarásetingar eru galdandi fyri springaradráp?
2. Eru somu lógarásetingar galdandi fyri springaradráp sum fyri grindadráp?
3. Eru nakrar vegleiðandi reglur galdandi fyri springaradráp, herundir um nær springarar skuldu haldast til, hvar springarar skulu haldast til, útgerð at taka lívið av springarunum við o.a.?
4. Hevur landsstýrismaðurin ætlanir um at leggja fyri Tingið lógaruppskot, sum bannar springaradrápi, um ja, hví ella um nei, hví?
5. Hvørjar reaktiónir hevur landsstýrismaðurin og almennu Føroyar fingið úr útlandinum í sambandi við springaradrápið í Hvalvík 11. september 2018?
6. Er brot framt á lógina í springaradrápinum í Hvalvík 11. september 2018?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað hevur vakt ans í almenna rúminum í Føroyum og uttanlanda, at tað herfyri blivu dripnir einir 200 springarar í Hvalvík 11. september 2018. Tað er ikki vanligt, at so nógvir springarar í einum verða slátraðir, hinvegin so fyrikemur tað av og á, at nakrir heilt fáir springarar eru ímillum, tá grind verður slátrað.
Tað, sum er serligt við hesum springaradrápinum er m.a., at talan er um nógvar springarar og avlívingin av nøkrum av springarunum fer fram ófantaliga og leingi. Av tí, at talan er um springarar, sum líkjast delfinum, sum vanliga verður fatað sum eitt intelligent kelidjór og milliónir av børnum elska hesi djórini umvegis djóragarðar, uppvísingarparkir, barnabløð og barnafilmar, ja so stendst altjóða øsing av hesum.
Spurningurin er tí ikki bara, hvat vit hava rætt til sum tjóð, hvat er politiskt korrekt og hvørt springaraveiða er burðardygg ella ikki - men at vit tora at siga frá og taka eitt skilagott val, øllum landinum at gagni.
Avleiðingin av hesum er øðilig kensluliga og materielt, og stendur á ongan hátt, mát við, at nøkur lutfalsliga fá hava hesa meining og vilja tilskila sær henda rætt at drepa springarar, og so á hinari síðuni tær avleiðingar, sum standast fyri okkara samhandil við fiskavørum og ferðavinnuna - avleiðingar, sum kunnu gerast rættuliga samfelagsskaðiligar fyri okkum øll.
At enda sigur Kaj Leo Holm Johannesen, løgtingsmaður, í sínum viðmerkingum, at ein kanning á t.d. Vágaportalinum eftir springaradrápið 11. september 2018, vísti at ein stórur meirluti av føroyingum eru fyri at steðga springaradrápi.
Tað er so nógv, sum vit kunnu siga okkum at hava rætt til, men vit skulu øll onkursvegna liva saman í hesari verðini og helst í einari góðari javnvág.
Sambandsflokkurin
RN
Aftur


text:
Hósdagin 6.november 2014 fer Landssjúkrahúsið at seta sjóneykuna á sjúkrahúsmat og føðslutrot hjá sjúklingum. Øll eru vælkomin til opið hús kl.18:30 í køkinum á Landssjúkrahúsinum at hoyra um, hvussu arbeitt verður við betri mati til sjúklingar.
Køkurin og Medisinski depilin hava síðan í fjør granskað í týdninginum av góðum mati til innlagdar sjúklingar á B6. Granskingin eitur Kostverkætlanin á B6. Køkurin hevur arbeitt við at gera matin meira proteinríkan og innbjóðandi, so hann gagnast sjúklingum betri.
Vit fáa vitjan av Michael Allerup Nielsen, køksleiðara á Herlev Hospital, sum fer at greiða frá matinum til sjúklingar á Herlev og átakinum Herlevs Herligheder - ein verkætlan, sum hevur givið sjúklingum betri matarlyst.
Verkætlanarsamskipari Poula Patursson fer at greiða frá Kostverkætlanini og hvat væntast kann koma burturúr.
Sonja Nielsen, deildarleiðari á B6, fer at greiða frá broytingum á deildini í samband við at Kostverkætlanin á B6 varð sett í verk.
Leiðandi økonoma Gudna á Rógvi Joensen vísur runt í køkinum og fer at greiða frá, hvussu maturin til B6 er broyttur í mun til fyrr, og hvussu matframleiðslan er skipað.
Til seinast verður okkurt gott til góman, har Køkurin bjóðar smakkiroyndir av smáum rættum frá Kostverkætlanini á B6.
Vælkomin til Opið (sjúkra)hús!
Les meira um leskiliga matin á Herlev Hospital her og les ummæli av matinum her.
HVAR: Í kantinuni og køkinum á Landssjúkrahúsinum,
NÆR: Hósdag 6. november 2014 kl. 18:30 til 21:00
ÓKEYPIS luttøka. Øll eru vælkomin.
/Poula Patursson, verkætlanarsamskipari


text:
Fekk omanfyri áhugaverdu mynd sendandi frá Jon Hestoy. Myndin er úr myndabók hjá Birgit Hestoy, sálu, mammu Jon, sum var mergja ítróttakvinna á Tvøroyri. Myndin omanfyri er av býliðnum í Havn tikin í Gundadali í 1942. Undir krígnum spældu bæði B36 og HB og eisini býliðið mangan venjingardyst ímóti enskum hermonnunum á landi, men eisini ímóti manningum umborð á enskum krígsskipum. So at hyggja í HB bókina Havnarmenn í Gundadali og B36 bókina Rennið dreingir. Sambært HB bókini Havnarmenn í Gundadali er myndin frá 1942, tá býlið spælir kapping ímóti hermonnum. Býlið spælir finaludyst ímóti Cameronians um Brendsteypið. So at finna út av, hvørjir føroysku spælararnir eru, og flestu andlitini kennur tú. Ensku spælararnir eru í stríputtari troyggju.
Á myndini er eisini annað áhugavert at síggja millum annað barakkin uppi á Nabb og lítla húsið, sum Daniella Olsen átti, og sum nú má víkja fyri útbyggingini av Tórsvølli. Uttast vinstrumegin kemur eisini barakk undan, og fleiri barakkirnar vóru aðrastaðni í Gundadali. Ja, so síggja vit lyktasteyrar, sum vit ikki síggja longur, tí elkáplarnir eru grivnir í vegirnar. Sig so tað, tí vit síggja framvegis lyktasteyrar í Amerika, sum fella sum træpinnar, tá orkanurnar herja.
Jon sendi mær eisini mynd av Vaglinum frá sama tíðarskeiði, har enskir og føroyskir hornblásarar spæla á Vaglinum. Høgrumegin á myndini síggja vit enskan hornblásara og áraka lyktasteyran mitt í myndini sæst føroyskur hornblásari í hesum serligu hvítu húgvuni, sum hornblásarar bóru tá. Á Facebook skulu fólk trýsta myndirnar, so gera tær størri. (Vagnur)


text:
Tað tykist sum at nøkrum útvarpsmonnum dámar sera væl orðingina at leggja oyrað til okkurt, tá ið teir spæla tónleik. Men nógvum lurtarum fellur henda ovurnýtsla fyri bróstið. Fari vinarliga at minna hesar útvarpsmenn á at royna at hugsa um ikki at liggja á teimum somu orðingum, men royna at skifta ímillum.
Sjónvarpið lýsti við einum filmi, tey nevndu kellingsbokslið. Orðið kelling er kvennkynsorð og eitur kellingar í hvørsfalli eintali, tí hevði tað rætta verið at kallað filmin kellingarbokslið.


text:
Baja Kalifornia hálvoyggin
Baja Kalifornia hálvoyggin (Spanskt: Península de Baja California, Enskt: Lower California Peninsula) er ein hálvoyggj og landslutur í norður-vestur Meksiko. Baja Kalifornia liggur millum Kalifornia í norðan og Kaliforniaflógvan í sunnan. Meginparturin av Baja Kalifornia er oyðimørk. Nesið er umleið 143,390 km² til støddar og fólkatalið er umleið 4 mió. (2015). Nógv fólk liva av ferðavinnu, tí í Baja Kalifornia eru stórar og góðar strendur, sum draga ferðafólk. Heiti sjógvurin og stóru sandstrendurnar í m.a. frítíðarbýunum Cabo San Lucas og Ensenada draga mong ferðafólk til sín.


text:
Sosialisma
Sosialisma, eisini nevndir javnaðarstevna, er ein politisk hugsjón, sum kann sigast at hava søguligar røtur langt aftur í tíðina. Men teir fyrstu sosialistnir í modernaðari tíð vóru Henri Saint Simon og Charles Fourier í Fraklandi og Robert Owen í Onglandi. Seinni kom Karl Marx og Friedrich Engels á pallin. Teir grunnløgdu tað vísindaligu sosialismuna í mótsetning til sosialismuna hjá Saint Simon og Owen sum teir kallaðu utopiska. Marx finst at kapitalistiska marknaðarbúskapinum og harvið privata ognarættinum til framleiðslutólini. Hansara atfinnagar eru grundaðar á kanningar av kapitalistiska búskapinum. Í sínum høvuðsverki Kapitalurin vísur hann at fríi marknaðurin skapar permanent afturvendandi kreppur og er ein forðing fyri búskaparligum vøkstri og tøkniligum framburði. Afturat tí skapar kapitalisman fátækradømi fyri serliga arbeiðarastættina. Hansara alternativ til marknaðarbúskapin er ætlanarbúskapurin, har staturin eigur meginpartin av framleiðslutólinum. Staturin skal stýra marknaðarkreftinum. Á tann meinar Marx at tað kann sleppast undan afturvendandi kreppinum.
Máli hjá sosialsmuni er at avskaffa fátækradømi, samfelagsstættirnar og statin. Marx meinti at sosialisma bara kundi koma ígjøgnum við eini kollvelting. Marx greiddi frá at sosialismu fyrsta stigi á leiðini til kommunismu. Ein tílík kollvelting bleiv veruleiki í 1917 við Vladimir Lenin á odda. Seinni er kommunisma ofta sett í samband við stýri í Sovjet.
Arðir sosialistar sum sosial-demokratarnir meina ikki at tað er neyðugt at við kollvelting fyri at innføra sosialsmu. Greiðastu mótsetningar til sosialismu eru kapitalisma og liberalisma.


text:
Mildrið Jacobsen 11.01.2018 (22:10)
Video: Nú er nokk – líka útbúgving líka løn
Tað var stúgvandi fult av fólki á Vaglinum seinnapartin til mótmælistiltakið, sum Føroya Pedagogfelag skipaði fyri. Talan er um fyrsta tiltakið, sum fakfelagið hevur skipað fyri, síðani verkfallið byrjaði fyri einum mánaði síðani.
Í stuttari røðu segði formaðurin í Pedagogfelagnum, Jógvan Philbrow, at limir felagsins hava fingið alt ov lítla løn alt ov leingi.
- Land og kommunur hava fingið alt ov nógv fyri alt ov lítið. Nú er nokk. Líka útbúgving líka løn, segði Jógvan Philbrow.
Fleiri røður vórðu hildnar í sambandi við tiltakið. Millum røðararnar var forkvinnan í Felagnum Føroyskir Sjúkrarøktarfrøðingar, Óluva í Gong, sum heitti á pedagogarnar um at halda út og standa saman.
Umframt røður var eisini tónleikur á skránni. Eitt nú varð tjóðsangurin sungin, og Rani Nolsøe sang eisini tveir sangir.
Millum tey mongu, sum vóru komin oman á Vaglið til mótmælistiltakið hjá pedagogunum, var Bjørg av Kák Olsen, sum er námsfrøðingur og varaleiðari á stovninum Alvalon í Sørvági.
Vit spurdu Bjørg, hví hon møtti til mótmælistiltakið. Trýst á pílin fyri at síggja samrøðuna
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Rakul Sjúrðardóttir Frederiksberg
25.11.2017 - 11:07
Ítróttur > Ítróttur > Svimjing
Hetta vikuskiftið er norðurlendsk meistarakapping í parasvimjing í Íslandi.
Parasport Føroyar hevur sent tríggjar svimjarar at luttaka í trimum ymiskum bólkum.
Tey eru Krista Mørkøre, ið svimur í sterkastu bólkunum fyri fólk við rørslutarni, Abraham Norðgerð ið svimur í bólki fyri menningartarni, og Eyð Patursson ið svimur í bólki fyri fólk við Down syndrom.
Hetta er fyrstu ferð, at svimjarar við Downs syndrom hava sín egna bólk í NM.
- Eyð Patursson hevur í fleiri ár verið ein av Special Olympisku svimjarunum hjá Parasport Føroyum, og vit fegnast um, at eisini svimjarar við Down Syndromi nú kunnu luttaka í parasvimjing á høgum støði, skrivar Parasport Føroyar.
INAS, sum tekur sær av flokking av svimjarum við menningarórógvi, hevur boðað frá, at næsta stig er at gera eina roynd at gera ein flokk fyri fólk við autismu.
Parasport Føroyar skrivar, at Krista Mørkøre ikki hevur gjørt líka nógv við svimjingina síðani hon luttók í Paralympisku leikunum fyri einum ári síðani, tí hon millum annað hevur róð kapp í summar, og vant svimjing við síðuna av.
Hon hevur tó síðani Ólavsøku fokuserað 100% uppá svimjingina aftur, og er nú við at finna formin.
Ábraham Norðgerð luttekur fyri aðru ferð í kapping uttanlands. Hann er bert 13 ára gamal og luttekur í bólki fyri ung.
Nógv verður gjørt burturúr kappingini í Íslandi, og hon verður eisini stroymað beinleiðis her.


text:
Povl Dissing og Den Kongelige Livgardes Messingkvintet verða at hoyra í Spaniastovu í Klaksvík 25. mars og í Norðurlandahúsinum 26. mars.
Spæld verða nøkur av kendastu løginum hjá Povl Dissing og Benny Andersen, m.a. Svantes Lykkelige Dag, Rosalina sangirnir og Tivoliminder. Hartil framføra teir løg hjá Bellmann og onkur løg sum messingkvintettin plagar av hava á skránni.
Den Kongelige Livgardes Messingkvintet eru 2 trumpetir, basun, waldhorn og tuba.
Sunnudag 26.03, kl. 16.00 í Norðurlandahúsinum
Leygardag 25.03, kl. 22.00 í Spaniastovu í Klaksvík
Kostnaður 190 kr.
Dagføring: Hetta tiltak er, sum skilst á heimasíðuni hjá Norðurlandahúsinum, avlýst vegna sjúku.